KONKLUŻJONIJIET TAL-AVUKAT ĠENERALI

TANCHEV

ippreżentati fit‑3 ta’ April 2019 ( 1 )

Kawża C‑654/17 P

Bayerische Motoren Werke AG u Freistaat Sachsen

vs

Il‑Kummissjoni Ewropea

“Appell – Għajnuna reġjonali għal proġetti kbar ta’ investiment – Għajnuna mill‑Ġermanja għal proġett ta’ BMW f’Leipzig dwar il-manifattura ta’ vetturi elettriċi – Deċiżjoni li tiddikjara l-miżura ta’ għajnuna parzjalment inkompatibbli mas-suq intern – Proporzjonalità tal-għajnuna – Regolament (KE) Nru 800/2008 – Intervent quddiem il-Qorti Ġenerali”

Werrej

I. Il-kuntest ġuridiku II. Il-fatti li wasslu għall-kawża III. Il-proċedura quddiem il-Qorti Ġenerali, id-digriet tal‑11 ta’ Mejju 2015 u s-sentenza appellata IV. Il-proċedura quddiem il-Qorti tal-Ġustizzja u t-talbiet tal-partijiet V. Fuq l-appell prinċipali A. Fuq l-ewwel aggravju, li jallega ksur tal-Artikolu 107(3) TFUE 1. L-argumenti tal-partijiet 2. Evalwazzjoni a) Fuq l-ammissibbiltà b) Fuq il-mertu 1) Fuq l-ewwel parti tal-ewwel aggravju 2) Fuq it-tieni parti tal-ewwel aggravju 3) It-tielet parti tal-ewwel aggravju 4) Fuq ir-raba’ parti tal-ewwel aggravju B. It-tieni aggravju, li jallega ksur tal-Artikolu 288 TFUE, tal-Artikolu 3 u tal-Artikolu 13(1) tar-REĠS, u tal-prinċipju ta’ nondiskriminazzjoni 1. L-argumenti tal-partijiet 2. Evalwazzjoni a) Fuq l-ammissibbiltà b) Fuq il-mertu 1) Fuq l-ewwel parti tat-tieni aggravju i) Introduzzjoni ii) Il-Kummissjoni għandha kompetenza esklużiva li tevalwa l-kompatibbiltà tal-għajnuna, irrispettivament mill-ammont tagħha iii) Għajnuna li tissodisfa l-kundizzjonijiet tar-REĠS ma hijiex għajnuna eżistenti iv) Il-kompatibbiltà tista’ tiġi evalwata fid-dawl tal-kriterju ta’ proporzjonalità stabbilit fil-Komunikazzjoni tal‑2009 v) Konklużjoni 2) Fuq it-tieni parti tat-tieni aggravju VI. Fuq l-appell inċidentali A. L-argumenti tal-partijiet B. Evalwazzjoni 1. L-ammissibbiltà tal-appell inċidentali a) L-ammissibbiltà tal-appell inċidentali ppreżentat mid-digriet tal‑11 ta’ Mejju 2015 b) L-ammissibbiltà tal-appell inċidentali ppreżentat mis-sentenza appellata sa fejn din tiddeċiedi li tilqa’ t-talba għal intervent c) L-ammissibbiltá tal-appell inċidentali mis-sentenza appellata sa fejn tieħu inkunsiderazzjoni l-argumenti mressqa biss minn Freistaat Sachsen d) L-ebda obbligu għall-Qorti tal-Ġustizzja li tiddeċiedi fuq inizjattiva tagħha dwar l-ammissibbiltà tal-intervent fl-ewwel istanza 2. Fuq il-mertu a) L-ewwel aggravju li jallega ksur tat-tieni paragrafu tal-Artikolu 40 tal-Istatut tal-Qorti tal-Ġustizzja b) Fuq it-tieni aggravju li jallega żball fil-klassifikazzjoni tal-fatti c) Fuq it-tielet aggravju li jallega ksur tar-regoli tal-oneru tal-prova VII. Fuq l-ispejjeż VIII. Konklużjoni

1. Permezz ta’ dan l-appell, Bayerische Motoren Werke AG (iktar ’il quddiem “BMW”) qiegħda titlob lill-Qorti tal-Ġustizzja tannulla s-sentenza tal-Qorti Ġenerali ( 2 ) li permezz tagħha din l-aħħar qorti ċaħdet ir-rikors għall-annullament parzjali tad-Deċiżjoni tal-Kummissjoni C(2014) 4531 finali dwar l-għajnuna mill-Istat li l-Ġermanja qiegħda tippjana li tagħti lil BMW għall-kostruzzjoni f’Leipzig (il-Ġermanja) ta’ sit ta’ produzzjoni ġdid għall-manifattura ta’ żewġ mudelli ġodda, il-vettura elettrika “i3” u l-vettura ibrida “i8” (iktar ’il quddiem id-“deċiżjoni inkwistjoni”) ( 3 ).

2. Fid-deċiżjoni inkwistjoni, il-Kummissjoni Ewropea qieset li d-disponibbiltà tal-għajnuna mill-Istat ikkawżat id-deċiżjoni ta’ BMW li tinvesti f’Leipzig iktar milli f’post ieħor li kien ġie kkunsidrat, jiġifieri, München (il-Ġermanja), fejn, skont id-dokumenti interni tal-kumpannija, il-proġett kien ser jiġi jiswa EUR 17‑il miljun inqas milli f’Leipzig. Il-Kummissjoni kkonstatat li l-għajnuna, li ġiet innotifikata fl-ammont ta’ madwar EUR 45 miljun, kienet biss kompatibbli mas-suq intern sal-ammont tad-differenza bejn l-ispejjeż, għal BMW, biex tinvesti f’Leipzig u l-ispejjez biex tinvesti f’München, jiġifieri sal-ammont ta’ EUR 17‑il miljun. L-ammont tal-għajnuna li qabeż EUR 17‑il miljun ġie ddikjarat inkompatibbli mas-suq intern.

3. Permezz tas-sentenza appellata, il-Qorti Ġenerali ċaħdet l-appell ippreżentat minn BMW, li fittex l-annullament tad-deċiżjoni inkwistjoni sa fejn din iddikjarat inkompatibbli mas-suq intern l-ammont tal-għajnuna nnotifikata li qabeż EUR 17‑il miljun.

4. L-appell ippreżentat quddiem din il-qorti jqajjem, b’mod partikolari, il-kwistjoni dwar il-proporzjonalità tal-għajnuna. Il-kawża tqajjem ukoll il-kwistjoni tal-ammissibbiltà tal-interventi quddiem il-Qorti Ġenerali. Fil-fatt, il-Kummissjoni ppreżentat appell inċidentali li permezz tiegħu hija talbet lill-Qorti tal-Ġustizzja tannulla, l-ewwel nett, id-digriet tal-Qorti Ġenerali ( 4 ) li permezz tiegħu din il-qorti laqgħet it-talba għal intervent imressqa minn Freistaat Sachsen (Sachsen, il-Ġermanja), fejn tinsab Leipzig, u t-tieni nett, is-sentenza appellata sa fejn tieħu inkunsiderazzjoni argumenti li tressqu biss mill-intervenjent u, billi għamlet hekk, fiha deċiżjoni li tikkonċerna l-ammissibbiltà tal-intervent.

I. Il-kuntest ġuridiku

5. L-Artikolu 6(2) tar-Regolament tal-Kummissjoni Nru 800/2008 tas‑6 ta’ Awwissu 2008 li jiddikjara ċerti kategoriji ta’ għajnuna bħala kompatibbli mas-suq komuni (Regolament għal Eżenzjoni Ġenerali Sħiħa) skond l-Artikoli 87 u 88 tat-Trattat (iktar ’il quddiem ir-“REĠS”) ( 5 ) jistabbilixxi: “L-għajnuna reġjonali għall-investiment mogħtija favur proġetti kbar ta’ investiment għandha tiġi notifikata lill-Kummissjoni jekk l-ammont totali ta’ l-għajnuna mis-sorsi kollha teċċedi l-75 % ta’ l-ammont massimu ta’ l-għajnuna li investiment bi spejjeż eliġibbli ta’ EUR 100 miljun jista’ jirċievi, bl-applikazzjoni tal-limiti ta’ għajnuna standard fis-seħħ għal impriżi kbar fuq il-mappa approvata ta’ l-għajnuna reġjonali fid-data li l-għajnuna għandha tingħata.”

6. L-Artikolu 13(1) tar-REĠS jipprovdi: “Skemi ta’ għajnuna għall-investiment reġjonali għandhom ikunu kompatibbli mas-suq komuni fit-tifsira ta’ l-Artikolu 87(3) tat-Trattat u għandhom ikunu eżenti mir-rekwiżit tan-notifika ta’ l-Artikolu 88(3) tat-Trattat, sakemm il-kundizzjonijiet stabbiliti f’dan l-Artikolu jiġu sodisfatti. […]”

II. Il-fatti li wasslu għall-kawża

7. Fit‑30 ta’ Novembru 2010, il-Ġermanja nnotifikat lill-Kummissjoni li kellha l-intenzjoni li tagħti għajnuna lil BMW fil-forma ta’ allowance fiskali għal investiment sa massimu ta’ EUR 45257273 ( 6 ), skont l-Investitionszulagengesetz 2010 (il-Liġi dwar l-Għajnuna għall-Investimenti) tas‑7 ta’ Diċembru 2008, kif emendata (iktar ’il quddiem l-“IZG”) ( 7 ), għall-kostruzzjoni f’Leipzig ta’ sit ta’ produzzjoni għall-manifattura tal-vettura elettrika “i3” u l-vettura ibrida “i8”.

8. Fit‑13 ta’ Lulju 2011, il-Kummissjoni ddeċidiet li tiftaħ il‑proċedura ta’ investigazzjoni formali stabbilita mill-Artikolu 108(2) TFUE.

9. Fid‑9 ta’ Lulju 2014, il-Kummissjoni adottat id-deċiżjoni inkwistjoni, li permezz tagħha, kif issemma fil-punt 2 iktar ’il fuq, hija kkonstatat li l-għajnuna nnotifikata kienet biss kompatibbli mas-suq intern sal-ammont ta’ EUR 17‑il miljun, li kien jikkorrispondi mad-differenza bejn l-ispejjeż tal-investiment f’Leipzig u l-ispejjeż tal-investiment f’München. Il-parti tal-għajnuna nnotifikata li taqbeż EUR 17‑il miljun, jiġifieri, l-ammont ta’ EUR 28257273, kien inkompatibbli mas-suq intern.

III. Il-proċedura quddiem il-Qorti Ġenerali, id-digriet tal‑11 ta’ Mejju 2015 u s-sentenza appellata

10. Fid‑19 ta’ Settembru 2014, BMW ippreżentat rikors għall‑annullament tad-deċiżjoni inkwistjoni sa fejn din iddikjarat l-ammont li bih l-għajnuna qabżet l-ammont ta’ EUR 17‑il miljun inkompatibbli mas-suq intern. Sussidjarjament, BMW fittxet l-annullament tad-deċiżjoni inkwistjoni sa fejn din iddikjarat inkompatibbli mas-suq intern il-parti tal-għajnuna li qabżet l-ammont ta’ EUR 17‑il miljun iżda li ma qabżitx l-ammont eżentat mir-rekwiżit ta’ notifika skont l-Artikolu 6(2) tar-REĠS (li, fil-kawża ineżami jammonta għal EUR 22.5 miljun).

11. Fis‑16 ta’ Jannar 2015, Freistaat Sachsen ressaq talba għal intervent insostenn ta’ BMW. Permezz tad-digriet tal‑11 ta’ Mejju 2015, il-President tal-Ħames Awla tal-Qorti Ġenerali laqa’ t-talba għal intervent ta’ Freistaat Sachsen. Il-President tal-Ħames Awla tal-Qorti Ġenerali ddeċieda li Freistaat Sachsen kellu interess fis-soluzzjoni tat-tilwima mressqa quddiem il-Qorti Ġenerali fis-sens tat-tieni paragrafu tal-Artikolu 40 tal-Istatut tal-Qorti tal-Ġustizzja tal-Unjoni Ewropea peress li, fid-dikjarazzjoni tagħha li l-għajnuna hija kompatibbli biss mas-suq intern fl-ammont ta’ EUR 17‑il miljun, il-Kummissjoni ċaħħdet lil Freistaat Sachsen mill-benefiċċju tar-riperkussjonijiet ekonomiċi li jirriżultaw mill-għoti tal-għajnuna fl-ammont innotifikat, b’tali mod li d-deċiżjoni inkwistjoni kellha impatt reali fuq l-ekonomija tar-reġjun.

12. Permezz tas-sentenza appellata, il-Qorti Ġenerali ċaħdet ir-rikors li jfittex l-annullament parzjali tad-deċiżjoni inkwistjoni.

13. Il-Qorti Ġenerali ċaħdet l-ewwel motiv li jallega l-ksur tal-Artikolu 108(3) TFUE. L-ewwel nett, il-Qorti Ġenerali kkonstatat li l-Kummissjoni ma kinitx naqset milli twettaq eżami bir-reqqa u imparzjali matul il-proċedura ta’ eżami preliminari u li hija setgħet tiftaħ proċedura ta’ investigazzjoni formali fuq il-bażi li ma setgħetx tiġi eskluża l-possibbiltà li l-limiti stabbiliti fil-punt 68 tal-Linji gwida dwar l-għajnuna reġjonali mill-Istat għall-perijodu 2007‑2013 (iktar ’il quddiem il-“LGGĦR” ( 8 ) inqabżu. It-tieni nett, il-Qorti Ġenerali ddeċidiet li l-Kummissjoni wettqet eżami bir-reqqa u imparzjali wkoll matul il-proċedura ta’ investigazzjoni formali u li setgħet teżamina jekk il-kriterji stabbiliti mill-Komunikazzjoni tal-Kummissjoni rigward il-kriterji għal valutazzjoni fil-fond tal-għajnuna reġjonali għal proġetti kbar ta’ investiment (iktar ’il quddiem il-“Komunikazzjoni tal-2009”) ( 9 ) kinux issodisfatti, irrispettivament minn jekk l-imsemmija limiti nqabżux. It-tielet nett, il-Kummissjoni ma wettqitx żball manifest fl-applikazzjoni tal-Komunikazzjoni tal-2009.

14. Il-Qorti Ġenerali ċaħdet it-tieni motiv li jallega ksur tal-Artikolu 107(3)(c) TFUE. L-ewwel nett, il-Kummissjoni ġustament ikkonstatat li, skont il-punt 22(2) tal-Komunikazzjoni tal‑2009, l-għajnuna kellha effett ta’ inċentiv peress li tat lil BMW l-inċentiv li tagħżel lil Leipzig iktar milli München bħala l-post għall-investiment. It-tieni nett, il-Kummissjoni ma żbaljatx meta kkonstatat li d-differenza bejn l-ispejjeż tal-investiment f’Leipzig u l-ispejjeż tal-investiment f’München tammonta għal EUR 17‑il miljun, u li l-għajnuna kienet proporzjonata biss sa dan l-ammont. It-tielet nett, sabiex tiddikjara li l-parti tal-għajnuna li qabżet l-ammont ta’ EUR 17‑il miljun kienet inkompatibbli mas-suq intern, il-Kummissjoni ma kellhiex għalfejn twettaq analiżi ekonomika u lanqas turi li din il-parti tal-għajnuna kien ikollha effetti negattivi fuq il-kompetizzjoni. Ir-raba’ nett, il-Kummissjoni kienet korretta fil-konstatazzjoni tagħha li l-evalwazzjoni tal-ispejjeż effettivi, ipprovduta mill-Ġermanja wara li ġiet innotifikata l-għajnuna, ma setgħetx tittieħed inkunsiderazzjoni.

15. Fl-aħħar nett, il-Qorti Ġenerali ċaħdet it-tielet motiv, invokat sussidjarjament u li jallega li, fid-dikjarazzjoni li l-għajnuna kienet kompatibbli sa EUR 17‑il miljun, jiġiferi, sal-ammont li kien inqas minn dak eżentat mir-rekwiżit ta’ notifika skont l-Artikolu 6(2) tar-REĠS (fil-kawża ineżami, EUR 22.5 miljun), il-Kummissjoni kisret l-Artikolu 108(3) TFUE u r-REĠS. L-għajnuna reġjonali li, bħal fil-kawża ineżami, qabżet il-limitu tan-notifika individwali stabbilit fl-Artikolu 6(2) tar-REĠS kellha tiġi evalwata, mhux skont ir-REĠS, iżda fid-dawl tal-kriterji stabbiliti fil-Komunikazzjoni tal‑2009. Il-Kummissjoni ma marritx lil hinn mis-setgħat tagħha fil-limitazzjoni tal-ammont tal-għajnuna għal ammont inqas minn dak eżentat mill-obbligu ta’ notifika, peress li l-għajnuna eżentata mill-obbligu ta’ notifika hija biss preżunta li hija kompatibbli mas-suq intern.

IV. Il-proċedura quddiem il-Qorti tal-Ġustizzja u t-talbiet tal-partijiet

16. Permezz tal-appell tagħha, BMW, sostnuta minn Freistaat Sachsen, titlob li l-Qorti tal-Ġustizzja jogħġobha: – tannulla s-sentenza appellata; – tannulla d-deċiżjoni inkwistjoni sa fejn tiddikjara inkompatibbli mas-suq intern il-parti tal-għajnuna li tammonta għal EUR 28257273, jiġifieri, il-parti tal-għajnuna nnotifikata li taqbeż l-ammont ta’ EUR 17‑il miljun; – sussidjarjament, tannulla d-deċiżjoni inkwistjoni sa fejn tipprojbixxi u tiddikjara inkompatibbli mas-suq intern il-parti tal-għajnuna li ma taqbiżx l-ammont eżentat mill-obbligu ta’ notifika stabbilit fl-Artikolu 6(2) tar-REĠS, sa fejn din is-somma taqbeż l-ammont ta’ EUR 17‑il miljun; – tikkundanna lill-Kummissjoni għall-ispejjeż tal-proċedura.

17. Il-Kummissjoni titlob li l-Qorti tal-Ġustizzja jogħġobha: – tiċħad l-appell bħala inammissibbli u, fi kwalunkwe każ, bħala infondat; – tikkundanna lil BMW għall-ispejjeż.

18. Il-Kummissjoni ppreżentat appell inċidentali, li permezz tiegħu titlob li l-Qorti tal-Ġustizzja jogħġobha: – tannulla d-digriet tal‑11 ta’ Mejju 2015; – tannulla d-deċiżjoni tas-sentenza appellata li tikkonċerna l-ammissibbiltà tal-intervent u t-teħid inkunsiderazzjoni tal-argumenti mressqa minn Freistaat Sachsen flimkien ma’ dawk imressqa minn BMW; – taqta’, bħala qorti tal-ewwel istanza, it-talba għal intervent u tiċħad din it-talba bħala infondata; – tikkundanna lil BMW għall-ispejjeż.

19. Freistaat Sachsen jitlob li l-Qorti tal-Ġustizzja jogħġobha: – tiċħad l-appell inċidentali; – tikkundanna lill-Kummissjoni għall-ispejjeż tal-appell.

20. BMW titlob li l-Qorti tal-Ġustizzja jogħġobha: – tiċħad l-appell inċidentali; – tikkundanna lill-Kummissjoni għall-ispejjeż.

21. Fis-seduta tat‑23 ta’ Jannar 2019, BMW, il-Kummissjoni u Freistaat Sachsen ippreżentaw sottomissjonijiet orali.

V. Fuq l-appell prinċipali

22. BMW invokat żewġ aggravji. L-ewwel nett, hija tafferma li l-Qorti Ġenerali kisret l-Artikolu 107(3) TFUE meta kkonstatat li l-Kummissjoni setgħet tillimita l-ammont tal-għajnuna ta’ EUR 17‑il miljun mingħajr ma wettqet analiżi ekonomika sabiex tivverifika jekk din il-parti tal-għajnuna li taqbeż EUR 17‑il miljun tkunx tirriżulta f’distorsjoni tal-kompetizzjoni. It-tieni nett, BMW tafferma li l-Qorti Ġenerali kisret l-Artikolu 288 TFUE, l-Artikolu 3 u l-Artikolu 13(1) tar-REĠS, u l-projbizzjoni ta’ diskriminazzjoni, fil-konstatazzjoni tagħha li l-Kummissjoni ma żbaljatx meta llimitat l-ammont tal-għajnuna għal ammont inqas minn dak eżentat mill-obbligu ta’ notifika stabbilit fl-Artikolu 6(2) tar-REĠS, jiġifieri EUR 22.5 miljun.

A. Fuq l-ewwel aggravju, li jallega ksur tal-Artikolu 107(3) TFUE

1. L-argumenti tal-partijiet

23. Permezz tal-ewwel aggravju tagħha, BMW issostni li l-Qorti Ġenerali kisret l-Artikolu 107(3) TFUE fil-konstatazzjoni tagħha, fil-punti 145 sa 149 tas-sentenza appellata, li l-Kummissjoni setgħet tillimita l-għajnuna sal-ammont ta’ EUR 17‑il miljun, jiġifieri sal-ammont li jikkorrispondi għad-differenza bejn l-ispejjeż tal-investiment f’Leipzig u l-ispejjeż ta’ investiment f’München, mingħajr verifika jekk il-parti tal-għajnuna li taqbeż EUR 17‑il miljun tkunx tirriżulta f’distorsjoni tal-kompetizzjoni.

24. L-ewwel aggravju huwa maqsum f’erba’ partijiet.

25. Fl-ewwel parti tal-ewwel aggravju tagħha, BMW issostni li ma jistax jiġi preżunt li kwalunkwe ammont tal-għajnuna li jaqbeż dak li, konformement mal-punt 33 tal-Komunikazzjoni tal‑2009, ġie kkonstatat bħala proporzjonat, jiġifieri kwalunkwe ammont tal-għajnuna li jaqbeż id-differenza fl-ispejjeż, tirriżulta f’distorsjoni tal-kompetizzjoni. Fil-fatt, l-Artikolu 107(3)(c) TFUE jipprojbixxi biss għajnuna li “ma tfixkilx il-kondizzjonijiet tal-kummerċ sa grad li jkun kuntrarju għall-interess komuni”. Għalhekk, il-Kummissjoni ma setgħetx tiddikjara inkompatibbli mas-suq intern l-ammont tal-għajnuna li jaqbeż id-differenza fl-ispejjeż mingħajr ma tiddefinixxi s-suq rilevanti u mingħajr ma tevalwa l-pożizzjoni tal-benefiċjarju f’dan is-suq.

26. Fit-tieni parti tal-ewwel aggravju tagħha, BMW tafferma li l-konstatazzjoni tal-Qorti Ġenerali, fil-punt 149 tas-sentenza appellata, li l-Kummissjoni ma kinitx meħtieġa tivverifika jekk il-parti tal-għajnuna li taqbeż EUR 17‑il miljun toħloqx distorsjoni tal-komptezzjoni, ma hijiex konsistenti mal-ġurisprudenza.

27. Fit-tielet parti tal-ewwel aggravju tagħha, BMW tafferma li l-Qorti Ġenerali kellha tikkritika lill-Kummissjoni peress li naqset milli twarrab id-dubji dwar id-definizzjoni eżatta tas-suq rilevanti u l-pożizzjoni tal-benefiċjarju f’dan is-suq.

28. Fir-raba’ parti tal-ewwel aggravju tagħha, BMW issostni li, fil-konstatazzjoni li l-għajnuna fl-ammont ta’ EUR 17‑il miljun kienet biżżejjed biex tikkawża d-deċiżjoni għall-investiment f’Leipzig, il-Qorti Ġenerali żnaturat il-fatti. Dan minħabba li din id-deċiżjoni ttieħdet fuq il-preżunzjoni li l-għajnuna tingħata sa ammont ta’ kważi EUR 50 miljun.

29. Il-Kummissjoni tafferma li l-ewwel aggravju huwa inammissibbli fl-intier tiegħu u parzjalment infondat.

30. Fil-fehma tal-Kummissjoni, l-ewwel parti tal-ewwel aggravju hija inammissibbli peress li hija aggravju ġdid. Bl-ewwel parti tal-ewwel aggravju tagħha, BMW issostni, quddiem il-Qorti tal-Ġustizzja, li, fil-konstatazzjoni tagħha li l-Kummissjoni ma kinitx meħtieġa tevalwa l-effetti negattivi fuq il-kompetizzjoni, il-Qorti Ġenerali kisret l-Artikolu 107(1) TFUE. Madankollu, quddiem il-Qorti Ġenerali, BMW allegat ksur tal-paragrafu 3 tal-Artikolu 107 TFUE, u mhux tal-paragrafu 1 ta’ din id-dispożizzjoni.

31. Fil-fehma tal-Kummissjoni, it-tieni parti tal-ewwel aggravju hija wkoll inammissibbli. Jew l-appellanti qiegħda tallega ksur tal-Artikolu 107(1) TFUE, li huwa aggravju ġdid u huwa, bħala tali, inammissibbli, jew l-appellanti qiegħda tallega ksur tal-Artikolu 107(3) TFUE. Madankollu, f’dan l-aħħar każ, huwa ċar mill-ġurisprudenza ċċitata mill-appellanti li dak li effettivament qiegħda tistaqsi hija l-klassifikazzjoni tal-miżura tal-Istat inkwistjoni bħala għajnuna mill-Istat fis-sens tal-Artikolu 107(1) TFUE, li, għal darba oħra, huwa aggravju ġdid. Fi kwalunkwe każ, it-tieni parti tal-ewwel aggravju hija infondata peress li, sabiex l-ammont tal-għajnuna li jaqbeż EUR 17‑il miljun jiġi ddikjarat inkompatibbli mas-suq intern, il-Kummissjoni ma kinitx meħtieġa tevalwa jekk l-ammont ikunx jirriżulta f’distorsjoni tal-kompetizzjoni.

32. Skont il-Kummissjoni, it-tielet parti tal-ewwel aggravju hija inammissibbli. Sa fejn, għal darba oħra, hija tallega ksur tal-Artikolu 107(1) TFUE, dan ikun aggravju ġdid. Sa fejn din tallega ksur tal-Artikolu 107(3) TFUE, hija ma tissodisfax ir-rekwiżiti tal-Artikolu 168(1)(d) u l-Artikolu 169(2) tar-Regoli tal-Proċedura tal-Qorti tal-Ġustizzja. Fi kwalunkwe każ, it-tielet parti tal-ewwel aggravju hija infondata.

33. Fil-fehma tal-Kummissjoni, ir-raba’ parti tal-ewwel aggravju hija inammissibbli peress li l-appellanti ma speċifikatx liema punti tas-sentenza appellata qed jiġu kkontestati. Fi kwalunkwe każ, ir-raba’ parti tat-tieni aggravju hija infondata peress li, fil-punt 154 tas-sentenza appellata, il-Qorti Ġenerali kkonstatat li d-dokumenti, li allegatament juru li d-differenza bejn l-ispejjeż tal-investiment f’Leipzig u l-ispejjeż tal-investiment f’München ammontaw għal kważi EUR 50 miljun, mhux EUR 17‑il miljun, tħejjew wara li ttieħdet id-deċiżjoni li l-investiment isir f’Leipzig u, konsegwentement, il-Kummissjoni ma setgħetx tibbaża ruħha fuqhom. Barra minn hekk, huwa l-Istat Membru kkonċernat li għandu jipprovdi l-informazzjoni kollha sabiex il-Kummissjoni tkun tista’ tivverifika li l-kundizzjonijiet għall-kompatibbiltà jkunu ġew issodisfatti.

34. BMW tirrispondi li l-ewwel aggravju huwa ammissibbli.

35. Freistaat Sachsen jaqbel kompletament mal-osservazzjonijiet ippreżentati minn BMW. Huwa jafferma li l-Qorti Ġenerali kisret l-Artikolu 107(3) TFUE. L-ewwel nett, il-Kummissjoni żbaljat fil-fehma tagħha li s-suq plawżibbli tal-prodott għandu jinkludi l-inqas livell li għalih l-istatistika hija disponibbli, jiġifieri s-suq tal-vetturi elettriċi, kif ukoll peress li naqset milli tiddefinixxi s-suq ġeografiku rilevanti. Il-Qorti Ġenerali b’mod żbaljat ikkonstatat li ma kienx neċessarju li tindirizza l-kwistjoni tad-definizzjoni tas-suq peress li l-Kummissjoni setgħet tiftaħ proċedura ta’ investigazzjoni formali anki jekk il-limiti stabbiliti fil-punt 68 tal-LGGĦR ma jkunux inqabżu. It-tieni nett, fil-konstatazzjoni tagħha li l-Kummissjoni setgħet tillimita l-ammont tal-għajnuna għad-differenza fl-ispejjeż, il-Qorti Ġenerali assimilat b’mod żbaljat il-kunċetti tal-effett ta’ inċentiv u tal-proporzjonalità tal-għajnuna. It-tielet nett, il-Qorti Ġenerali żbaljat meta kkonstatat li l-Kummissjoni hija biss meħtieġa tivverifika l-effetti negattivi fuq il-kompetizzjoni wara li tkun stabbilixxiet li l-għajnuna hija neċessarja.

2. Evalwazzjoni

36. Fid-deċiżjoni inkwistjoni, il-Kummissjoni ddikjarat inkompatibbli mas-suq intern il-parti tal-għajnuna nnotifikata li taqbeż id-differenza bejn l-ispejjeż tal-investiment f’Leipzig u l-ispejjeż tal-investiment f’München, jiġifieri l-parti tal-għajnuna nnotifikata li qabżet EUR 17‑il miljun. Permezz tal-ewwel aggravju tagħha, BMW tafferma li l-Qorti Ġenerali kisret l-Artikolu 107(3) TFUE meta kkonstatat li l-Kummissjoni setgħet tillimita l-ammont tal-għajnuna għad-differenza fl-ispejjeż mingħajr ma twettaq analiżi ekonomika sabiex tivverifika jekk il-parti tal-għajnuna li qabżet din id-differenza tirriżultax f’distorsjoni tal-kompetizzjoni.

a) Fuq l-ammissibbiltà

37. L-ewwel nett, l-aggravju tal-Kummissjoni li jallega l-inammissibbiltà tal-ewwel, it-tieni u t-tielet parti tal-ewwel aggravju, fuq il-bażi li dawn jallegaw ksur tal-Artikolu 107(1) TFUE, u li dan l-aggravju ma ġiex invokat quddiem il-Qorti Ġenerali, għandu jiġi miċħud. Huwa minnu li, fl-appell, sar riferiment għall-Artikolu 107(1) TFUE, u li l-ksur ta’ dan il-paragrafu ma ġiex invokat quddiem il-Qorti Ġenerali. Madankollu, fl-appell, sar ukoll riferiment għall-Artikolu 107(3) TFUE, li ġie invokat quddiem il-Qorti Ġenerali. Huwa ċar mill-argumenti mressqa minn BMW, li huma marbutin mal-evalwazzjoni tal-proporzjonalità tal-għajnuna, li l-ewwel aggravju jallega ksur tal-paragrafu 3, mhux tal-paragrafu 1 tal-Artikolu 107 TFUE.

38. It-tieni nett, l-aggravju tal-Kummissjoni li jallega l-inammissibbiltà tat-tielet parti tal-ewwel aggravju fuq il-bażi li ebda argument ma tressaq f’dan ir-rigward, kif meħtieġ mill-Artikolu 168(1)(d) tar-Regoli tal-Proċedura tal-Qorti tal-Ġustizzja, għandu jiġi miċħud. Fit-tielet parti tal-ewwel aggravju tagħha, BMW issostni li, sabiex miżura ta’ għajnuna tiġi ddikjarata inkompatibbli mas-suq intern, il-Kummissjoni għandha turi li din ikollha effetti negattivi fuq il-kompetizzjoni u li, għal dan il-għan, għandha tiddefinixxi s-suq rilevanti u tevalwa l-pożizzjoni tal-benefiċjarju f’dan is-suq. Għalhekk, BMW qiegħda tressaq argumenti biex issostni l-aggravju li jallega li, peress li naqset milli twarrab id-dubji dwar id-definizzjoni tas-suq, il-Kummissjoni kisret l-Artikolu 107(3) TFUE.

39. Bl-istess mod, l-aggravju tal-Kummissjoni li jallega l-inammissibbiltà tat-tielet parti tal-ewwel aggravju fuq il-bażi li din ma tidentifikax liema huma l-punti kkontestati tas-sentenza appellata, kif l-Artikolu 169(2) tar-Regoli tal-Proċedura tal-Qorti tal-Ġustizzja jeżiġi, għandu jiġi miċħud. Fl-ewwel aggravju sar riferiment għall-punti 145 sa 149 tas-sentenza appellata. F’dawn il-punti, il-Qorti Ġenerali ddeċidiet li l-Kummissjoni ma hijiex meħtieġa, sabiex tillimita miżura ta’ għajnuna għall-ammont meqjus li huwa proporzjonat, li turi li l-parti tal-għajnuna li taqbeż dan l-ammont ikollha effetti negattivi fuq il-kompetizzjoni u li ssaħħaħ il-pożizzjoni tal-benefiċjarju fis-suq. Għalhekk, it-tielet parti tal-ewwel aggravju, kif espost fil-qosor fil-punt preċedenti, ġustament jikkontesta l-punti 145 sa 149 tas-sentenza appellata.

40. It-tielet nett, l-aggravju tal-Kummissjoni li jallega l-inammissibbiltà tar-raba’ parti tal-ewwel aggravju fuq il-bażi li din ma tidentifikax liema huma l-punti kkontestati tas-sentenza appellata, għandu, fil-fehma tiegħi, jintlaqa’. Dan minħabba li, fir-raba’ parti tal-ewwel aggravju tagħha, BMW tafferma li l-Qorti Ġenerali żnaturat il-fatti u l-provi meta kkonstatat li d-deċiżjoni li l-investiment isir f’Leipzig ittieħdet fuq il-preżunzjoni li l-għajnuna ser tingħata fl-ammont ta’ EUR 17‑il miljun, mhux kważi EUR 50 miljun. Din il-kwistjoni hija indirizzata mill-Qorti Ġenerali fil-punti 154 sa 161 tas-sentenza appellata. Madankollu, fl-ewwel aggravju, ir-riferiment sar biss għall-punti 145 sa 149 tas-sentenza appellata.

41. Jiena nikkonkludi li l-ewwel, it-tieni u t-tielet parti tal-ewwel aggravju huma ammissibbli, iżda r-raba’ parti ta’ dan l-aggravju hija inammissibbli.

b) Fuq il-mertu

1) Fuq l-ewwel parti tal-ewwel aggravju

42. Fl-ewwel parti tal-ewwel aggravju tagħha, BMW tafferma li l-Qorti Ġenerali kisret l-Artikolu 107(3) TFUE meta kkonstatat li l-Kummissjoni setgħet tippreżumi li l-parti tal-għajnuna nnotifikata li qabżet id-differenza bejn l-ispejjeż tal-investiment f’Leipzig u l-ispejjeż tal-investiment f’München irriżultat f’distorsjoni tal-kompetizzjoni. Il-Kummissjoni kienet, fil-fehma ta’ BMW, meħtieġa turi li din il-parti tal-għajnuna rriżultat f’distorsjoni tal-kompetizzjoni u, għal dan il-għan, kellha twettaq analiżi ekonomika.

43. Jiena nqis li l-ewwel parti tal-ewwel aggravju għandha tiġi miċħuda.

44. Skont il-Komunikazzjoni tal‑2009, il-Kummissjoni ma hijiex meħtieġa, sabiex tiddikjara miżura ta’ għajnuna inkompatibbli mas-suq intern, li turi li tkun qed toħloq distorsjoni tal-kompetizzjoni.

45. Il-Komunikazzjoni tal‑2009 tistabbilixxi l-kriterji li japplikaw għall-evalwazzjoni tal-kompatibbiltà tal-għajnuna reġjonali mogħtija għal proġetti kbar ta’ investiment ( 10 ) meta, bħal fil-kawża ineżami ( 11 ), tkun infetħet proċedura ta’ investigazzjoni formali ( 12 ). Skont din il-komunikazzjoni, il-Kummissjoni għandha toħloq bilanċ bejn l-effetti pożittivi li l-għajnuna reġjonali jista’ jkollha, “b’mod partikolari fil-promozzjoni tal-koeżjoni billi jiġi attirat l-investiment lejn inħawi” u, fuq in-naħa l-oħra, “l-effetti potenzjalment negattivi” fuq il-kompetituri tal-benefiċjarju u fuq reġjuni oħra ( 13 ).

46. Minn naħa, il-Kummissjoni għandha tevalwa l-effetti pożittivi ta’ miżura ta’ għajnuna reġjonali. Din il-miżura għandha, l-ewwel nett, tgħin biex titnaqqas id-differenza bejn il-livelli ta’ żvilupp fid-diversi reġjuni tal-Unjoni; it-tieni nett, tkun strument xieraq biex jintlaħaq dan l-għan; it-tielet nett, ikollha l-effett ta’ inċentiv; u, ir-raba’ nett, tkun proporzjonata ( 14 ). Fir-rigward, b’mod partikolari, tat-tielet kundizzjoni, din tiġi ssodisfatta f’żewġ xenarji possibbli; jew fejn, fl-assenza ta’ għajnuna, l-investiment ma jkunx sar (l-ewwel xenarju); jew fejn, fl-assenza ta’ għajnuna, l-investiment ikun sar f’post alternattiv (it-tieni xenarju). Fil-kawża ineżami, ġie kkonstatat li l-għajnuna kellha effett ta’ inċentiv fuq il-bażi tat-tieni xenarju peress li, fl-assenza ta’ għajnuna, l-investiment kieku kien isir f’München, u mhux f’Leipzig ( 15 ). Fir-rigward tar-raba’ kundizzjoni, l-għajnuna titqies li hija proporzjonata, f’sitwazzjoni tat-tieni xenarju, jekk tkun ekwivalenti għad-differenza bejn l-ispejjeż għall-benefiċjarju biex jinvesti fir-reġjun megħjun u l-ispejjeż għalih biex jinvesti fir-reġjun alternattiv. Fil-kawża ineżami, l-ammont tal-għajnuna kien limitat għal EUR 17‑il miljun minħabba li d-differenza, għal BMW, bejn l-ispejjeż biex tinvesti f’Leipzig u l-ispejjeż biex tinvesti f’München ammontaw għal EUR 17‑il miljun ( 16 ).

47. Min-naħa l-oħra, l-effetti pożittivi deskritti fil-punt preċedenti għandhom jiġu bbilanċjati mal-effetti negattivi li miżura ta’ għajnuna jista’ jkollha fuq il-kompetizzjoni, jiġifieri, il-ħolqien ta’ poter fis-suq u ħolqien jew żamma ta’ strutturi ineffiċjenti tas-suq, u l-effetti negattivi tagħhom fuq il-kummerċ ( 17 ).

48. Madankollu, skont il-Komunikazzjoni tal‑2009, il-Kummissjoni tista’ twettaq eżami tal-ibbilanċjar biss jekk tkun stabbilixxiet li l-miżura ta’ għajnuna tkun neċessarja sabiex jitwettaq l-investiment fir-reġjun megħjun ikkonċernat, kif deskritt fil-punt 46 iktar ’il fuq. Fil-fatt, skont il-punt 52 tal-Komunikazzjoni tal‑2009, “[w]ara li tkun stabbilixxiet li l-għajnuna hija meħtieġa biex tkun ta’ inċentiv għat-twettiq ta’ investiment fir-reġjun ikkonċernat, il-Kummissjoni għandha tibbilanċja l-effetti pożittivi […] bl-effetti negattivi tagħha” ( 18 ).

49. Għall-kuntrarju, fejn il-Kummissjoni tikkonstata li miżura ta’ għajnuna ma tkunx neċessarja, tista’ tiddikjara din il-miżura inkompatibbli mas-suq intern mingħajr ma tivverifika jekk din il-miżura toħloqx distorsjoni tal-kompetizzjoni.

50. Jirriżulta li, fejn miżura ta’ għajnuna ma tkunx neċessarja sabiex jitwettaq investiment fir-reġjun megħjun ikkonċernat, din il-miżura tista’ tiġi ddikjarata inkompatibbli mas-suq intern anki jekk ikun hemm il-prova (prodotta mill-Istat Membru kkonċernat) li ma tkunx tirriżulta f’distorsjoni tal-kompetizzjoni, jew li tkun issaħħaħ il-kompetizzjoni. L-effetti fuq il-kompetizzjoni, kemm jekk negattivi jew pożittivi, ta’ miżura ta’ għajnuna li tiġi kkonstatata bħala mhux neċessarja, sempliċement ma jittiħdux inkunsiderazzjoni skont il-Komunikazzjoni tal‑2009.

51. Għandu jiġi enfasizzat li r-riferiment, fil-punt 52 tal-Komunikazzjoni tal‑2009, għal għajnuna li ġiet ikkonstatata bħala “meħtieġa biex tkun ta’ inċentiv għat-twettiq ta’ investiment fir-reġjun ikkonċernat”, għandha tinftiehem bħala riferiment għal għajnuna li ġiet ikkonstatata, mhux biss li għandha effett ta’ inċentiv, iżda wkoll li hija proporzjonata. Fejn l-għajnuna hija neċessarja iżda sproporzjonata, il-parti tal-għajnuna li taqbeż l-ammont proporzjonat tista’ tiġi ddikjarata inkompatibbli mas-suq intern anki jekk hemm il-provi li ma tirriżultax f’distorsjoni tal-kompetizzjoni. Għandu jiġi enfasizzat, f’dan ir-rigward, li l-parti tal-għajnuna li taqbeż l-ammont proporzjonat tista’ titqies bħala li ma għandha l-ebda effett ta’ inċentiv. Barra minn hekk, ikun inkonsistenti mar-ratio legis tal-għajnuna reġjonali jekk jiġi kkonstatat li n-nuqqas ta’ effetti negattivi ta’ miżura ta’ għajnuna fuq il-kompetizzjoni jikkumpensaw l-ammont sproporzjonat tagħha b’tali mod li għandha tiġi ddikjarata kompatibbli.

52. Jiena nikkonkludi li, skont il-Komunikazzjoni tal‑2009, il-Kummissjoni ma hijiex meħtieġa, sabiex tillimita l-ammont tal-għajnuna nnotifkata għad-differenza bejn l-ispejjeż tal-investiment fir-reġjun ikkonċernat u l-ispejjeż tal-investiment fil-post alternattiv, li turi li l-parti tal-għajnuna li taqbeż din id-differenza fl-ispejjeż tkun tirriżulta f’distorsjoni tal-kompetizzjoni.

53. Ninnota li BMW ma kkontestatx il-legalità tal-Komunikazzjoni tal‑2009.

54. Isegwi li l-Qorti Ġenerali ma żbaljatx meta kkonstatat, fil-punt 146 tas-sentenza appellata, li, fir-rigward tal-parti tal-għajnuna li ġiet ikkonstatata bħala sproporzjonata peress li qabżet id-differenza bejn l-ispejjeż tal-investiment f’Leipzig u l-ispejjeż tal-investiment f’München, il-Kummissjoni setgħet “tassumi” li dan ikun joħloq distorsjoni tal-kompetizzjoni u ma kinitx meħtieġa, qabel ma ddikjarat din il-parti tal-għajnuna bħala inkompatibbli mas-suq intern, li “tanalizza effetti potenzjalment pożittivi”.

2) Fuq it-tieni parti tal-ewwel aggravju

55. Fit-tieni parti tal-ewwel aggravju, BMW tafferma li l-konstatazzjoni tal-Qorti Ġenerali, li l-Kummissjoni tista’ tiddikjara inkompatibbli mas-suq intern il-parti tal-għajnuna li taqbeż id-differenza fl-ispejjeż mingħajr ma turi li l-parti toħloq distorsjoni tal-kompetizzjoni, hija inkonsistenti mal-ġurisprudenza.

56. Fil-fehma tiegħi, it-tieni parti tal-ewwel aggravju għandha tiġi miċħuda.

57. BMW tibbaża ruħha fuq is-sentenza f’Wam, fejn il-Qorti tal-Ġustizzja ddeċidiet li l-Kummissjoni kellha “teżamina jekk l-għajnuna inkwistjoni setgħetx […] toħloq distorsjoni” ( 19 ). Madankollu, din l-istqarrija hija marbuta mal-klassifikazzjoni ta’ miżura ta’ għajnuna bħala għajnuna mill-Istat fis-sens tal-Artikolu 107(1) TFUE, u mhux mal-evalwazzjoni tal-kompatibbiltà ta’ din l-għajnuna mas-suq intern. Barra minn hekk, f’Wam, il-Qorti tal-Ġustizzja ddeċidiet, fil-punt li jsegwi dak li fih hemm l-istqarrija ċċitata iktar ’il fuq, li l-Kummissjoni “ma kinitx marbuta li twettaq analiżi ekonomika tas-sitwazzjoni vera tas-suq ikkonċernat” sabiex tikklassifika miżura ta’ Stat bħala għajnuna mill-Istat ( 20 ).

58. X’aktarx, il-Qorti Ġenerali ma kellhiex, fil-punt 149 tas-sentenza appellata, tibbaża ruħha fuq din l-aħħar ċitazzjoni mis-sentenza f’Wam, peress li din iċ-ċitazzjoni hija marbuta mal-klassifikazzjoni ta’ miżura ta’ Stat bħala għajnuna mill-Istat, u mhux mal-evalwazzjoni tal-kompatibbiltà tal-għajnuna. Madankollu, jibqa’ l-fatt li l-Qorti Ġenerali ġustament iddeċidiet, fil-punt 146 tas-sentenza appellata, li, sabiex jiġi kkonstatat li għajnuna sproporzjonata ma hijiex kompatibbli mas-suq intern, il-Kummissjoni ma hijiex meħtieġa li tanalizza l-effetti pożittivi fuq il-kompetizzjoni li din l-għajnuna jista’ jkollha; fi kliem ieħor, il-Kummissjoni ma hijiex meħtieġa twettaq analiżi ekonomika f’dan ir-rigward.

59. BMW tibbaża ruħha wkoll fuq is-sentenza fi Smurfit Kappa, li tikkonċerna għajnuna reġjonali għal proġett kbir ta’ investiment (it-twaqqif ta’ impjant tal-karti fi Brandenburg-Nordost). Huwa minnu li, f’din is-sentenza, il-Qorti Ġenerali ddeċidiet li l-Kummissjoni ma setgħetx, sabiex tiddikjara l-għajnuna kompatibbli “[tillimita] ruħha li tivverifika jekk l-inkonvenjenzi kkawżati mill-proġett issussidjat, f’termini ta’ distorsjonijiet tal-kompetizzjoni, kinux ser jinżammu fuq livell limitat, iżda mhux jekk il-benefiċċji f’termini ta’ żvilupp reġjonali kellhomx jegħlbu l-iżvantaġġi tiegħu, anki jekk huma żgħar” ( 21 ). Madankollu, ser nenfasizza li, fi Smurfit Kappa, il-Qorti Ġenerali stess innotat li, fiż-żmien meta ttieħdet id-deċiżjoni kkontestata f’din is-sentenza, il-Komunikazzjoni tal‑2009 kienet għadha ma ġietx adottata ( 22 ).

60. Barra minn hekk, BMW tibbaża ruħha fuq is-sentenza f’Kotnik, fejn il-Qorti tal-Ġustizzja ddeċidiet li “[l]-adozzjoni ta’ komunikazzjoni […] ma teħlisx lill-Kummissjoni mill-obbligu tagħha li teżamina ċ-ċirkustanzi speċifiċi eċċezzjonali li Stat Membru jinvoka, f’każ partikolari, sabiex jitlob l-applikazzjoni diretta tal-Artikolu 107(3)(b) TFUE, u li timmotiva r-rifjut tagħha li tilqa’ tali talba” ( 23 ). Madankollu, ma jirriżultax li, fil-kawża ineżami, il-Kummissjoni kellha tevalwa l-kompatibbiltà tal-għajnuna inkwistjoni, mhux skont il-Komunikazzjoni tal‑2009, iżda skont l-Artikolu 107(3) TFUE. Fil-fatt, fejn il-komunikazzjoni tistabbilixxi kriterji għall-evalwazzjoni tal-kompatibbiltà ta’ ċerta għajnuna, il-kompatibbiltà tista’ tiġi evalwata direttament skont l-Artikolu 107(3) TFUE mat-talba biss min-naħa tal-Istat Membru kkonċernat, li għandu jkollha natura li tistabbilixxi suffiċjentement skont il-liġi li hemm ċirkustanzi eċċezzjonali li jeħtieġu applikazzjoni diretta ta’ din id-dispożizzjoni ( 24 ). Fil-kawża ineżami, ma ġiex allegat li l-Ġermanja talbet l-applikazzjoni diretta tal-Artikolu 107(3) TFUE.

61. Jiena nikkonkludi li t-tieni parti tal-ewwel aggravju għandha tiġi miċħuda.

3) It-tielet parti tal-ewwel aggravju

62. Fit-tielet parti tal-ewwel aggravju tagħha, BMW tafferma li l-Qorti Ġenerali kisret l-Artikolu 107(3) TFUE peress li naqset milli tikkritika lill-Kummissjoni għaliex naqset milli twarrab id-dubji dwar is-suq rilevanti u l-pożizzjoni tal-benefiċjarju f’dan is-suq. Li kieku l-Kummissjoni ddefinixxiet is-suq rilevanti, hija kienet tikkonstata li l-benefiċjarju ma kellu ebda setgħa f’dan is-suq, u għalhekk ma kienx ikun neċessarju li tillimita l-ammont tal-għajnuna nnotifikata għal EUR 17‑il miljun.

63. Huwa minnu li, skont il-punt 37 tal-Komunikazzjoni tal‑2009, “[b]iex twettaq valutazzjoni tal-ishma tas-suq u l-potenzjal tal-eċċess ta’ kapaċità produttiva f’suq li jkun jinsab għaddej minn rigress strutturali, huwa meħtieġ li l-Kummissjoni tiddefinixxi s-suq tal-prodott rilevanti u s-suq ġeografiku”. Madankollu, dan il-punt huwa parti mit-Taqsima 3 tal-Komunikazzjoni tal‑2009, li hija marbuta mal-effetti negattivi tal-għajnuna. Jiena wasalt għall-konklużjoni li dawn l-effetti ma għandhomx għalfejn jiġu evalwati meta jkun ġie kkonstatat li l-għajnuna tkun sproporzjonata. Għalhekk, f’din is-sitwazzjoni, il-Kummissjoni “ma għandhiex” tiddefinixxi s-suq rilevanti.

64. Konsegwentement, it-tielet parti tal-ewwel aggravju għandha tiġi miċħuda.

4) Fuq ir-raba’ parti tal-ewwel aggravju

65. Permezz tar-raba’ parti tal-ewwel aggravju tagħha, BMW issostni li l-Qorti Ġenerali żnaturat il-fatti u l-provi meta kkonstatat li d-deċiżjoni li l-investiment isir f’Leipzig ittieħdet fuq il-preżunzjoni li l-għajnuna ser tingħata sal-ammont ta’ EUR 17‑il miljun, u mhux ta’ kważi EUR 50 miljun.

66. Kif issemma fil-punt 40 iktar ’il fuq, ir-raba’ parti tal-ewwel aggravju hija, fil-fehma tiegħi, inammissibbli. Madankollu, kieku l-Qorti tal-Ġustizzja kellha tikkunsidrah ammissibbli, jiena ser nuri li huwa, fi kwalunkwe każ, infondat.

67. Huwa biżżejjed li jingħad, f’dan ir-rigward, li d-dokumenti tal-kumpannija li jmorru lura għal Diċembru 2009 stmaw li d-differenza fl-ispejjeż bejn iż-żewġ postijiet telgħet għal EUR 17‑il miljun ( 25 ), u li ma kienx qabel Settembru 2012, jiġifieri wara li l-proġett għall-investiment f’Leipzig ġie nnotifikat lill-Kummissjoni fit‑30 ta’ Novembru 2010 ( 26 ), li l-Ġermanja stqarret li spejjeż addizzjonali ta’ EUR 29 miljun għandhom jiżdiedu mal-ammont inizjali ta’ EUR 17‑il miljun ( 27 ). Għalhekk, il-Qorti Ġenerali ma żnaturatx il-fatti jew il-provi meta kkonstatat, fil-punt 160 tas-sentenza appellata, li d-deċiżjoni li l-investiment isir f’Leipzig ittieħdet fuq il-bażi ta’ differenza fl-ispejjeż ta’ EUR 17‑il miljun, u li ma għandhomx jittieħdu inkunsiderazzjoni l-ispejjeż addizzjonali ta’ EUR 29 miljun.

68. Jiena nikkonkludi li l-ewwel aggravju għandu jiġi miċħud bħala parzjalment inammissibbli (fir-rigward tar-raba’ parti) u parzjalment infondat (fir-rigward tal-ewwel, tat-tieni u tat-tielet parti).

B. It-tieni aggravju, li jallega ksur tal-Artikolu 288 TFUE, tal-Artikolu 3 u tal-Artikolu 13(1) tar-REĠS, u tal-prinċipju ta’ nondiskriminazzjoni

1. L-argumenti tal-partijiet

69. It-tieni aggravju jsostni l-aggravju invokat sussidjarjament, li jfittex l-annullament tad-deċiżjoni inkwistjoni sa fejn din tiddikjara inkompatibbli mas-suq intern il-parti tal-għajnuna li taqbeż EUR 17‑il miljun, iżda ma taqbiżx il-limitu tan-notifika stabbilit fl-Artikolu 6(2) tar-REĠS, li, fil-kawża ineżami, jammonta għal EUR 22.5 miljun.

70. It-tieni aggravju huwa maqsum f’żewġ partijiet.

71. Fl-ewwel parti tat-tieni aggravju tagħha, BMW issostni li l-Qorti Ġenerali kisret, l-ewwel nett, l-Artikolu 288 TFUE, u, it-tieni nett, l-Artikolu 3 u l-Artikolu 13(1) tar-REĠS billi kkonfermat il-limitazzjoni, fid-deċiżjoni inkwistjoni, tal-ammont tal-għajnuna għal ammont inqas minn dak eżentat mir-rekwiżit ta’ notifika.

72. L-ewwel nett, BMW tafferma li l-Qorti Ġenerali kisret l-Artikolu 288 TFUE. Fil-konferma tal-limitazzjoni, li tinsab fid-deċiżjoni inkwistjoni, tal-ammont tal-għajnuna għal ammont inqas minn dak stabbilit fl-Artikolu 6(2) tar-REĠS, il-Qorti Ġenerali ppermettiet deċiżjoni li tidderoga minn regolament, u għalhekk kisret l-Artikolu 288 TFUE. Din hija inkonsistenti mal-għan tal-għajnuna reġjonali u mal-iskema tar-REĠS.

73. It-tieni nett, BMW tafferma li l-Qorti Ġenerali kisret l-Artikolu 3 u l-Artikolu 13(1) tar-REĠS. Għajnuna f’ammont inqas mil-limitu stabbilit fl-Artikolu 6(2) ta’ dan ir-regolament għandha titqies li hija kompatibbli mas-suq intern u, bħala tali, bħala għajnuna eżistenti fis-sens tal-Artikolu 1(b) tar-Regolament tal-Kunsill (KE) Nru 659/1999 ( 28 ).

74. Fit-tieni parti tal-aggravju tagħha, BMW issostni li l-Qorti Ġenerali kisret il-prinċipju ta’ nondiskriminazzjoni billi kkonfermat il-limitazzjoni, fid-deċiżjoni inkwistjoni, tal-għajnuna għal ammont inqas minn dak eżentat mir-rekwiżit ta’ notifika. Dan minħabba li kwalunkwe kompetitur ta’ BMW seta’ jingħata għajnuna f’ammont ugwali għal dak stabbilit fl-Artikolu 6(2) tar-REĠS.

75. Il-Kummissjoni tafferma li t-tieni aggravju huwa inammissibbli peress li huwa aggravju ġdid u li huwa, fi kwalunkwe każ, infondat.

76. Fil-fehma tal-Kummissjoni, l-ewwel parti tat-tieni aggravju hija infondata. Għajnuna li hija eżentata mir-rekwiżit ta’ notifika skont l-Artikolu 3 u l-Artikolu 13(1) tar-REĠS ma tikkostitwixxix għajnuna eżistenti fis-sens tal-Artikolu 1(b) tar-Regolament Nru 659/1999. B’mod partikolari, ma tikkostitwixxix għajnuna awtorizzata fis-sens tal-punt (ii) ta’ din id-dispożizzjoni.

77. Fil-fehma tal-Kummissjoni, it-tieni parti tat-tieni aggravju hija infondata. L-ewwel nett, l-argument ta’ BMW huwa ipotetiku. It-tieni nett, dan il-kompetitur ipotetiku jingħata biss għajnuna ugwali għall-ammont stabbilit fl-Artikolu 6(2) tar-REĠS jekk il-kundizzjonijiet kollha stabbiliti f’dan ir-regolament ikunu ġew issodisfatti. It-tielet nett, BMW ma tkunx fl-istess sitwazzjoni bħal dan il-kompetitur, peress li dan tal-aħħar ikun ingħata għajnuna eżentata filwaqt li lil BMW tkun ingħatat għajnuna awtorizzata. Ir-raba’ nett, li kieku jkun hemm inugwaljanza fit-trattament, din tkun imputabbli għall-Istat Membru kkonċernat, u mhux għall-Kummissjoni.

78. BMW twieġeb li l-ewwel u t-tieni parti tat-tieni aggravju huma ammissibbli għaliex ma humiex aggravji ġodda.

79. Freistaat Sachsen jafferma li l-Qorti Ġenerali kisret, l-ewwel nett, l-Artikolu 288 TFUE u, it-tieni nett, l-Artikolu 3 u l-Artikolu 13(1) tar-REĠS billi kkonfermat il-limitazzjoni, li tinsab fid-deċiżjoni inkwistjoni, tal-ammont tal-għajnuna għal ammont inqas minn dak eżentat mir-rekwiżit ta’ notifika. Skont Freistaat Sachsen, għajnuna li ma taqbiżx il-limitu tan-notifika stabbilit fl-Artikolu 6(2) tar-REĠS ma tistax tqajjem tħassib dwar il-kompetizzjoni. Għandha tingħata għajnuna sa dan il-limitu, skont in-nota ta’ qiegħ il-paġna għall-punt 56 tal-Komunikazzjoni tal‑2009. Kwalunkwe soluzzjoni oħra tkun twassal għal trattament sfavorevoli ta’ għajnuna nnotifikata u tkun qed tikser il-prinċipji ta’ ċertezza legali u ta’ protezzjoni tal-aspettattivi leġittimi.

2. Evalwazzjoni

80. It-tieni aggravju jsostni l-aggravju invokat sussidjarjament, li jfittex l-annullament tad-deċiżjoni inkwistjoni sa fejn din tiddikjara inkompatibbli mas-suq intern il-parti tal-għajnuna li taqbeż EUR 17‑il miljun, iżda ma taqbiżx il-limitu stabbilit fl-Artikolu 6(2) tar-REĠS. Permezz ta’ dan l-aggravju, BMW tallega ksur, l-ewwel nett, tal-Artikolu 288 TFUE, tal-Artikolu 3 u l-Artikolu 13(1) tar-REĠS u, it-tieni nett, tal-prinċipju ta’ nondiskriminazzjoni.

a) Fuq l-ammissibbiltà

81. Il-Kummissjoni tafferma li l-ewwel u t-tieni parti tat-tieni aggravju huma inammissibbli peress li ma ġewx invokati quddiem il-Qorti Ġenerali.

82. Fil-fehma tiegħi, dawn l-aggravji ta’ inammissibbiltà għandhom jiġu miċħuda.

83. L-ewwel nett, il-Kummissjoni ssostni li l-aggravju li jallega ksur tal-Artikolu 3 u tal-Artikolu 13(1) tar-REĠS huwa aggravju ġdid.

84. Huwa minnu li, fir-rikors tagħha quddiem il-Qorti Ġenerali, BMW sempliċement allegat ksur tar-REĠS. Hija ma speċifikatx liema dispożizzjonijiet ta’ dan ir-regolament allegatament kisret il-Kummissjoni. B’mod partikolari, hija ma għamlet ebda riferiment għall-Artikolu 3 jew għall-Artikolu 13(1) tar-REĠS. Madankollu, il-motiv ta’ BMW invokat quddiem il-Qorti Ġenerali, li “anki fil-każ ta’ notifika, għajnuna f’ammont sa dak tal-limitu tan-notifika għandha dejjem tiġi kkunsidrata bħala kompatibbli mas-suq intern”, jista’ biss jinqara bħala riferiment għall-Artikolu 3 u l-Artikolu 13(1) tar-REĠS, peress li huma dawn id-dispożizzjonijiet li jistabbilixxu li għajnuna li tissodisfa l-kundizzjonijiet stabbiliti f’dan ir-regolament (b’mod partikolari, għajnuna li tkun inqas mil-limitu tan-notifika stabbilit fl-Artikolu 6(2) tiegħu) hija kompatibbli mas-suq intern. Għalhekk, l-aggravju li jallega ksur tal-Artikolu 3 u tal-Artikolu 13(1) tar-REĠS ma jistax jitqies li huwa aggravju ġdid.

85. It-tieni nett, il-Kummissjoni tafferma li l-aggravju ta’ BMW li jallega ksur tal-Artikolu 288 TFUE ma ġiex invokat quddiem il-Qorti Ġenerali.

86. L-argument ta’ BMW quddiem il-Qorti tal-Ġustizzja huwa kif ġej. Ir-REĠS ikkonferixxa lill-Istati Membri l-kompetenza li jevalwaw il-kompatibbiltà mas-suq intern ta’ għajnuna li ma tkunx qed taqbeż il-limitu stabbilit fl-Artikolu 6(2) ta’ dan ir-regolament, u għalhekk iċaħħad lill-Kummissjoni minn kompetenza f’dan ir-rigward. Konsegwentement, fejn, bħal fil-kawża ineżami, il-Kummissjoni teżerċita din il-kompetenza u tevalwa l-kompatibbiltà mas-suq intern ta’ għajnuna li ma taqbiżx dan il-limitu, id-deċiżjoni ta’ din l-istituzzjoni tikser l-Artikolu 288 TFUE. Fil-fatt, jirriżulta minn din id-dispożizzjoni li regolamenti, għall-kuntrarju ta’ deċiżjonijiet, għandhom applikazzjoni ġenerali u li, konsegwentement, ir-regolamenti jieħdu preċedenza fuq id-deċiżjonijiet.

87. Huwa minnu li, quddiem il-Qorti Ġenerali, BMW ma invokatx aggravju li jallega ksur tal-Artikolu 288 TFUE. Madankollu, fir-rikors tagħha quddiem il-Qorti Ġenerali, BMW argumentat li, fil-limitazzjoni tal-ammont tal-għajnuna għal ammont inqas minn dak eżentat mir-rekwiżit ta’ notifika, “il-Kummissjoni marret lil hinn mis-setgħat tagħha u llimitat illegalment il-kompetenza [tal-Ġermanja] biex tagħti għajnuna mingħajr notifika minn qabel skont l-iskema approvata tal-IZG”. Għalhekk, għalkemm ma sar ebda riferiment għall-Artikolu 288 TFUE, l-aggravju li jallega li l-Kummissjoni ma kellha ebda setgħa li tevalwa l-kompatibbiltà tal-parti tal-għajnuna li ma tkunx qabżet il-limitu stabbilit fl-Artikolu 6(2) tar-REĠS u li l-ġerarkija tar-regoli nkisret ma jistax jitqies li huwa aggravju ġdid.

88. It-tielet nett, il-Kummissjoni ssostni li l-aggravju li jallega ksur tal-prinċipju ta’ nondiskriminazzjoni huwa ġdid.

89. F’dan ir-rigward, huwa biżżejjed li jingħad li, fir-rikors tagħha quddiem il-Qorti Ġenerali, BMW argumentat li, kieku din il-qorti kkonstatat li l-Kummissjoni ma żbaljatx fil-limitazzjoni tal-għajnuna għal ammont inqas mil-limitu tan-notifika, “dan ikun iwassal għal diskriminazzjoni illegali kontra BMW meta mqabbla ma’ benefiċjarji oħra ta’ għajnuna li setgħu jiksbu, skont l-IZG, għajnuna sa massimu ta’ EUR 22.5 miljun”. Konsegwentement, l-aggravju li jallega ksur tal-prinċipju ta’ nondiskriminazzjoni ma huwiex ġdid.

90. Għalhekk, fil-fehma tiegħi, it-tieni aggravju huwa ammissibbli.

b) Fuq il-mertu

91. Permezz tat-tieni aggravju tagħha, invokat sussidjarjament, BMW tafferma li l-għajnuna nnotifikata għall-ammont ta’ EUR 45257273 kellha tiġi ddikjarata kompatibbli mas-suq intern sal-limitu tan-notifika stabbilit fl-Artikolu 6(2) tar-REĠS, li, f’din il-kawża, jammonta għal EUR 22.5 miljun ( 29 ). Madankollu, il-Kummissjoni ddikjarat l-għajnuna kompatibbli sa EUR 17‑il miljun biss, jiġifieri sad-differenza bejn l-ispejjeż tal-investiment f’Leipzig u l-ispejjeż tal-investiment f’München. Għalhekk, BMW issostni li, fil-konstatazzjoni li l-Kummissjoni ma żbaljatx fid-dikjarazzjoni li l-għajnuna nnotifikata kienet kompatibbli mas-suq intern sa EUR 17‑il miljun, u mhux EUR 22.5 miljun, il-Qorti Ġenerali kisret, l-ewwel nett, l-Artikolu 288 TFUE, l-Artikolu 3 u l-Artikolu 13(1) tar-REĠS, u, it-tieni nett, il-prinċipju ta’ nondiskriminazzjoni.

1) Fuq l-ewwel parti tat-tieni aggravju

i) Introduzzjoni

92. Ir-raġuni għalfejn, skont BMW, l-għajnuna inkwistjoni kellha tiġi ddikjarata kompatibbli mas-suq intern sal-limitu tan-notifika stabbilit fl-Artikolu 6(2) tar-REĠS, hija li l-Kummissjoni ma għandhiex kompetenza li tevalwa l-kompatibbiltà tal-miżuri tal-għajnuna li l-ammont tagħhom ma jaqbiżx dan il-limitu. Fil-fatt, bl-adozzjoni tar-REĠS, din il-kompetenza, skont is-sottomissjoni ta’ BMW, ġiet ittrasferita lill-Istati Membri. Konsegwentement, fejn l-ammont ta’ miżura ta’ għajnuna ma jaqbiżx il-limitu tan-notifika stabbilit fl-Artikolu 6(2) tar-REĠS, u l-Istat Membru kkonċernat jikkonstata li l-kundizzjonijiet kollha stabbiliti f’dan ir-regolament ikunu ġew issodisfatti, din l-għajnuna tkun kompatibbli mas-suq intern. Il-Kummissjoni ma tistax tevalwa l-kompatibbiltà ta’ din l-għajnuna, u wisq inqas li tikkonstata li din tkun inkompatibbli mas-suq intern. Fejn, min-naħa l-oħra, l-ammont ta’ miżura ta’ għajnuna jaqbeż il-limitu tan-notifika stabbilit fl-Artikolu 6(2) tar-REĠS, il-Kummissjoni tista’ biss tevalwa l-kompatibbiltà tal-parti tal-għajnuna li taqbeż dan il-limitu, u din il-parti biss tista’ tiġi ddikjarata inkompatibbli mas-suq intern. Fir-rigward tal-parti tal-għajnuna li tkun inqas mill-imsemmi limitu, il-Kummissjoni hija obbligata li tiddikjarah kompatibbli. Konsegwentement, targumenta BMW, il-Qorti Ġenerali żbaljat meta kkonstatat li l-Kummissjoni setgħet, fid-deċiżjoni inkwistjoni, tillimita l-għajnuna għal ammont inqas mil-limitu tan-notifika stabbilit fl-Artikolu 6(2) tar-REĠS.

93. Il-Kummissjoni, min-naħa tagħha ssostni li hija għandha kompetenza esklużiva biex tevalwa l-kompatibbiltà tal-għajnuna. Huwa irrilevanti, f’dan ir-rigward, jekk l-ammont tal-għajnuna jaqbiżx jew le l-limitu tan-notifika stabbilit fl-Artikolu 6(2) tar-REĠS. Għalhekk, minn naħa, fejn l-ammont ta’ miżura ta’ għajnuna ma jaqbiżx dan il-limitu, u l-Istat Membru kkonċernat jikkonstata li l-kundizzjonijiet kollha stabbiliti f’dan ir-regolament ikunu ġew issodisfatti, il-Kummissjoni tista’, minkejja dan, tikkonstata li għajnuna tkun inkompatibbli mas-suq intern. Dan għaliex għajnuna li l-Istat Membru kkonċernat jikkonstata li tissodisfa l-kundizzjonijiet kollha tar-REĠS ma tistax titqies li hija għajnuna li ġiet awtorizzata. Min-naħa l-oħra, fejn l-ammont ta’ miżura ta’ għajnuna jaqbeż il-limitu tan-notifika stabbilit fl-Artikolu 6(2) tar-REĠS, il-Kummissjoni tista’ tevalwa l-kompatibbiltà tal-ammont sħiħ ta’ din l-għajnuna. Hija tista’ tikkonstata li din l-għajnuna tkun inkompatibbli mas-suq intern kollha kemm hi.

94. Għar-raġunijiet stabbiliti iktar ’l isfel, jiena nqis li l-ewwel parti tat-tieni aggravju għandha tiġi miċħuda. Fil-fehma tiegħi, il-Kummissjoni għandha l-kompetenza li tevalwa l-kompatibbiltà tal-miżuri ta’ għajnuna anki fejn l-ammont tagħhom ma jaqbiżx il-limitu tan-notifika stabbilit fl-Artikolu 6(2) tar-REĠS. Jirriżulta li fejn, bħalma huwa l-każ hawnhekk, l-ammont ta’ miżura ta’ għajnuna jaqbeż dan il-limitu, il-Kummissjoni għandha l-kompetenza li tevalwa l-kompatibbiltà tal-ammont sħiħ ta’ din l-għajnuna, u ma hijiex obbligata li tiddikjara l-għajnuna kompatibbli sal-ammont eżentat mill-obbligu tan-notifika.

ii) Il-Kummissjoni għandha kompetenza esklużiva li tevalwa l-kompatibbiltà tal-għajnuna, irrispettivament mill-ammont tagħha

95. Skont il-ġurisprudenza, l-implimentazzjoni tas-sistema ta’ kontroll minn qabel ta’ pjanijiet sabiex tingħata għajnuna ġdida stabbilita mill-Artikolu 108(3) TFUE hija responsabbiltà kemm tal-Kummissjoni kif ukoll tal-qrati nazzjonali, fejn ir-rwoli rispettivi tagħhom huma komplementari iżda distinti. Filwaqt li l-evalwazzjoni tal-kompatibbiltà tal-miżuri ta’ għajnuna mas-suq intern taqa’ taħt il-kompetenza esklużiva tal-Kummissjoni, li taġixxi taħt l-istħarriġ tal-qrati tal-Unjoni Ewropea, huma l-qrati nazzjonali li għandhom jiżguraw is-salvagwardja, sakemm tittieħed id-deċiżjoni finali tal-Kummissjoni, tad-drittijiet tal-individwi li jkunu qegħdin jaffaċċjaw ksur possibbli mill-awtoritajiet tal-Istat tal-projbizzjoni stabbilita mill-Artikolu 108(3) TFUE ( 30 ).

96. Ma naqbilx mal-argument ta’ BMW li, bl-adozzjoni tar-REĠS, il-kompetenza li tiġi evalwata l-kompatibbiltà tal-għajnuna li l-ammont tagħha ma jaqbiżx il-limitu tan-notifika stabbilit fl-Artikolu 6(2) ta’ dan ir-regolament ġiet ittrasferita għand l-Istati Membri.

97. F’dan ir-rigward, ninnota li r-REĠS jistabbilixxi kriterji ta’ kompatibbiltà ġenerali, li huma bbażati fuq l-esperjenza tal-Kummissjoni fl-oqsma li jaqgħu fil-kamp ta’ applikazzjoni ta’ dan ir-regolament ( 31 ). Skont l-Artikolu 3 tar-REĠS, fejn miżura ta’ għajnuna ( 32 ) tissodisfa l-kundizzjonijiet stabbiliti fil-Kapitolu I ta’ dan ir-regolament u d-dispożizzjonijiet rilevanti tal-Kapitolu II tiegħu, din “għandha tkun kompatibbli mas-suq [intern] fit-tifsira ta’ l-Artikolu [107(3) TFUE] u għandha tkun eżenti mir-rekwiżit tan-notifka ta’ l-Artikolu [108(3) TFUE]”. L-Artikolu 13(1) tar-REĠS, li huwa marbut mal-għajnuna reġjonali, għandu formulazzjoni simili. Għall-kuntrarju, fejn miżura ta’ għajnuna ma tissodisfax il-kundizzjonijiet tar-REĠS, din għandha tiġi nnotifikata lill-Kummissjoni, li min-naħa tagħha twettaq evalwazzjoni tal-kompatibbiltà mas-suq intern skont l-Artikolu 107(3) TFUE. Din l-għajnuna ma tistax tiġi implimentata sakemm il-Kummissjoni tkun ħarġet deċiżjoni finali. Dan huwa l-każ, b’mod partikolari, fejn l-ammont ta’ miżura ta’ għajnuna jaqbeż il-limitu tan-notifika stabbilit fl-Artikolu 6(2) tar-REĠS, li, fil-kawża ineżami, jammonta għal EUR 22.5 miljun ( 33 ).

98. Huwa l-Istat Membru kkonċernat li għandu jevalwa jekk miżura ta’ għajnuna tissodisfax il-kundizzjonijiet stabbiliti fir-REĠS u jekk, konsegwentement, din tkunx tista’ tiġi implimentata mingħajr notifika minn qabel lill-Kummissjoni. Kif stabbilit mill-Kummissjoni fil-proposta tagħha għal dak li sussegwentement kellu jsir ir-Regolament ta’ Awtorizzazzjoni ( 34 ), l-adozzjoni ta’ grupp ta’ regolamenti ta’ eżenzjoni bħar-REĠS tirrifletti d-“deċentralizzazzjoni tal-kontroll tal-għajnuna mill-Istat” [traduzzjoni mhux uffiċjali] ( 35 ).

99. Madankollu, id-determinazzjoni mill-Istat Membru kkonċernat li miżura ta’ għajnuna tissodisfa l-kundizzjonijiet tar-REĠS ma tipprekludix lill-Kummissjoni milli tivverifika jekk dawn il-kundizzjonijiet ikunux issodisfatti jew le u, jekk ma jkunux ġew issodisfatti, milli tikkonstata li l-miżura ta’ għajnuna tkun inkompatibbli mas-suq intern.

100. Dan għaliex, l-ewwel nett, il-kompetenza li tiġi evalwata l-kompatibbiltà ta’ miżuri ta’ għajnuna ġiet ikkonferita lill-Kummissjoni permezz tal-Artikolu 107(3) TFUE. Ma nistax nara kif regolament bħar-REĠS seta’ jċaħħad lill-Kummissjoni minn kompetenza kkonferita lilha mid-dritt primarju.

101. Konsegwentement, fejn parti kkonċernata bħal kompetitur tal-benefiċjarju tinvoka lment li jallega, pereżempju, li miżura ta’ Stat tkun ġiet implimentata bi ksur tal-Artikolu 108(3) TFUE għaliex ma tissodisfax il-kriterji stabbiliti fir-REĠS, il-Kummissjoni hija obbligata li teżaminaha ( 36 ). Dan jirriżulta mit-tieni subparagrafu tal-Artikolu 10(1) tar-Regolament Nru 659/1999 ( 37 ).

102. It-tieni nett, fejn l-Istat Membru kkonċernat jikkonstata li miżura ta’ għajnuna tissodisfa l-kundizzjonijiet tar-REĠS, din il-konstatazzjoni ma tammontax għal dikjarazzjoni ta’ kompatibbiltà. Fil-verifika dwar jekk il-kundizzjonijiet tar-REĠS ikunux ġew issodisfatti, qorti nazzjonali tapplika l-kriterji ta’ kompatibbiltà ġenerali stabbiliti mill-Kummissjoni fuq il-bażi tal-esperjenza tagħha ( 38 ). Din ma twettaqx evalwazzjoni individwali tal-miżura ta’ għajnuna skont l-Artikolu 107(3) TFUE jew, fir-rigward ta’ għajnuna reġjonali mogħtija għal proġetti kbar ta’ investiment, skont il-Komunikazzjoni tal‑2009. Din l-aħħar evalwazzjoni biss, li l-Kummissjoni għandha kompetenza esklużiva li twettaq, tista’ twassal għal dikjarazzjoni ta’ kompatibbiltà ( 39 ). Kif jistabbilixxi l-Avviż dwar l-Infurzar, qorti nazzjonali “tista’ biss tivvaluta jekk il-kundizzjonijiet kollha tar-[REĠS] ġewx sodisfatti Ma tistax tivvaluta l-kompatibbilità ta’ miżura ta’ għajnuna fejn dan mhux il-każ, peress li din il-valutazzjoni hi r-responsabbiltà esklussiva tal-Kummissjoni” ( 40 ).

103. Konsegwentement, fejn qorti nazzjonali tikkonstata li proġett ta’ għajnuna jissodisfa l-kundizzjonijiet tar-REĠS, din il-konstatazzjoni tammonta għal sempliċi preżunzjoni ta’ kompatibbiltà, “preżunzjoni ta’ konformità mas-suq intern”, kif il-Qorti Ġenerali ġustament iddeċidiet fil-punt 177 tas-sentenza appellata.

iii) Għajnuna li tissodisfa l-kundizzjonijiet tar-REĠS ma hijiex għajnuna eżistenti

104. Jirriżulta li, kif il-Kummissjoni ssostni u għall-kuntrarju ta’ dak li tafferma BMW, għajnuna li l-Istat Membru kkonċernat jikkonstata li tissodisfa l-kundizzjonijiet stabbiliti fir-REĠS ma tikkostitwixxix “għajnuna eżistenti” fis-sens tal-Artikolu 1(b) tar-Regolament Nru 659/1999. Skont il-punt (ii) ta’ din id-dispożizzjoni, għajnuna eżistenti tista’, b’mod partikolari, tkun għajnuna “li [kienet awtorizzata] mill-Kummissjoni jew mill-Kunsill”. Għajnuna li l-Istat Membru kkonċernat jikkonstata li tissodisfa l-kundizzjonijiet tar-REĠS ma ġietx “awtorizzata” peress li l-kompatibbiltà tagħha mas-suq hija sempliċement preżunta. Din ma tkunx ġiet awtorizzata “mill-Kummissjoni jew mill-Kunsill” ( 41 ) peress li l-evalwazzjoni tkun twettqet mill-Istat Membru kkonċernat. Għandu jissemma, f’dan ir-rigward, li, fejn Stat Membru jikkonstata li miżura ta’ għajnuna tissodisfa l-kundizzjonijiet tar-REĠS, l-Istat Membru għandu biss jipprovdi lill-Kummissjoni sommarju tal-informazzjoni dwar din il-miżura ( 42 ). Ovvjament, dan is-sommarju ma jistax jitqabbel mal-informazzjoni li għandha tiġi pprovduta meta miżura ta’ għajnuna tiġi nnotifikata ( 43 ).

105. Konsegwentement, għajnuna li tkun ġiet ikkonstatata b’mod żbaljat, mill-Istat Membru kkonċernat, li tissodisfa l-kundizzjonijiet tar-REĠS, hija “għajnuna ġdida” fis-sens tal-Artikolu 1(ċ) tar-Regolament Nru 659/1999. Bħala għajnuna ġdida, din għandha tiġi nnotifikata lill-Kummissjoni ( 44 ), li sussegwentement tevalwa l-kompatibbiltà tagħha mas-suq intern.

106. Konsegwentement, il-Qorti Ġenerali ma żbaljatx meta kkonstatat, fil-punt 176 tas-sentenza appellata, li l-għajnuna inkwistjoni ma kinitx tikkostitwixxi għajnuna eżistenti awtorizzata.

107. Barra minn hekk, għandu jiġu enfasizzat li, għall-kuntrarju tal-argument ta’ BMW, min-nota ta’ qiegħ il-paġna għall-punt 56 tal-Komunikazzjoni tal‑2009 ma jirriżultax li, fil-kawża ineżami, il-Ġermanja jibqgħalha s-setgħa li tagħti għajnuna sal-limitu tan-notifika stabbilit fl-Artikolu 6(2) tar-REĠS.

108. In-nota ta’ qiegħ il-paġna għall-punt 56 tal-Komunikazzjoni tal‑2009 tistabbilixxi li, “[m]eta għajnuna tingħata fuq il-bażi ta’ skema ta’ għajnuna reġjonali eżistenti, għandu madankollu jiġi nnutat li l-Istat Membru jibqagħlu l-possibbiltà li jagħti din l-għajnuna sal-livell li jikkorrispondi mal-ammont massimu permissibbli li investiment b’nefqa eliġibbli ta’ EUR 100 miljun jista’ jirċievi skont ir-regoli applikabbli”.

109. Is-setgħa li jibqagħlu l-Istat Membru skont din in-nota ta’ qiegħ il-paġna tapplika għal għajnuna mogħtija fuq il-bażi ta’ skema “eżistenti”, jiġifieri, b’mod partikolari, għajnuna li tkun is-suġġett ta’ deċiżjoni ta’ awtorizzazzjoni mill-Kummissjoni, kif jipprovdi l-Artikolu 1(b)(ii) tar-Regolament Nru 659/1999. Din is-setgħa ma tapplikax meta l-għajnuna tingħata fuq il-bażi ta’ skema eżentata, jiġifieri fuq il-bażi ta’ skema li l-kompatibbiltà tagħha mas-suq intern tiġi biss preżunta minħabba li l-Istat Membru kkonċernat ikun ikkonstata li din tissodisfa l-kundizzjonijiet tar-REĠS. Skema eżentata ma hijiex għajnuna “eżistenti”.

110. Fil-kawża ineżami, il-bażi legali għall-għajnuna nnotifikata hija l-IZG ( 45 ). Il-Ġermanja qieset li l-IZG issodisfat il-kundizzjonijiet stabbiliti fir-REĠS u li kienet eżenti mill-obbligu ta’ notifika u kompatibbli mas-suq intern ( 46 ). Għalhekk, l-IZG ma hijiex skema “eżistenti” ta’ għajnuna, u BMW ma tistax tibbaża ruħha fuq in-nota ta’ qiegħ il-paġna għall-punt 56 tal-Komunikazzjoni tal‑2009 biex tafferma li l-Ġermanja jibqgħalha s-setgħa li tagħti għajnuna sal-limitu tan-notifika stabbilit fl-Artikolu 6(2) tar-REĠS.

111. Għall-kuntrarju tal-argument ta’ BMW, mis-sentenza f’Diputación Foral de Álava ma jirriżultax li l-Kummissjoni għandha kompetenza li tevalwa biss il-parti tal-għajnuna li taqbeż dan il-limitu. F’din is-sentenza, il-Qorti Ġenerali ddeċidiet li l-għajnuna mogħtija skont skema ta’ għajnuna approvata “tikkostitwixxi għajnuna ġdida sa fejn din kienet taqbeż il-limitu ffissat mid-deċiżjoni ta’ approvazzjoni tagħha” ( 47 ). Madankollu, f’Diputación Foral de Álava, il-Kummissjoni ħarġet deċiżjoni li tapprova l-iskema ta’ għajnuna inkwistjoni. Għall-kuntrarju, fil-kawża ineżami, ma kienx hemm tali deċiżjoni. Għalhekk, kif il-Qorti Ġenerali ġustament ikkonstatat fil-punt 181 tas-sentenza appellata, il-Kummissjoni setgħet tevalwa l-kompatibbiltà tal-ammont sħiħ tal-għajnuna inkwistjoni mingħajr ma tikser il-prinċipji stabbiliti f’Diputación Foral de Álava.

112. Konsegwentement, il-Qorti Ġenerali ma żbaljatx meta kkonstatat, fil-punt 179 tas-sentenza appellata, li n-nota ta’ qiegħ il-paġna għall-punt 56 tal-Komunikazzjoni tal‑2009 ma pprekludietx lill-Kummissjoni milli tevalwa jekk l-għajnuna inkwistjoni kinitx proporzjonata, peress li l-għajnuna “kellha tiġi evalwata bħala għajnuna individwali u mhux bħala għajnuna mogħtija taħt skema ta’ għajnuna reġjonali […] approvata”.

113. Jiena nikkonkludi li l-Kummissjoni għandha l-kompetenza li tevalwa l-kompatibbiltà ta’ miżura ta’ għajnuna, anki meta l-ammont ta’ din l-għajnuna ma jaqbiżx il-limitu tan-notifika stabbilit fl-Artikolu 6(2) tar-REĠS.

114. Jirriżulta li, meta, bħal fil-kawża ineżami, l-ammont tal-għajnuna nnotifikata jaqbeż dan il-limitu, il-Kummissjoni tista’ tevalwa l-kompatibbiltà tal-ammont sħiħ tal-għajnuna u li, għall-kuntrarju tal-argument ta’ BMW, ma hijiex obbligata tiddikjara l-għajnuna kompatibbli sal-ammont li huwa eżentat mill-obbligu ta’ notifika.

115. Jirriżulta wkoll li, kif ser nuri iktar ’l isfel, il-Kummissjoni tista’ twettaq din l-evalwazzjoni tal-kompatibbiltà billi tapplika mhux biss il-kriterji stabbiliti fir-REĠS, iżda wkoll kriterji oħra, bħal dawk stabbiliti fil-Komunikazzjoni tal‑2009.

iv) Il-kompatibbiltà tista’ tiġi evalwata fid-dawl tal-kriterju ta’ proporzjonalità stabbilit fil-Komunikazzjoni tal‑2009

116. F’dan ir-rigward għandu jsir riferiment għas-sentenza fi Freistaat Sachsen ( 48 ).

117. F’din is-sentenza, il-Qorti tal-Ġustizzja ddeċidiet li, meta l-ammont tal-għajnuna jaqbeż il-limitu individwali tan-notifika stabbilit f’regolament ta’ eżenzjoni sħiħa ( 49 ), il-Kummissjoni tista’ tevalwa din l-għajnuna, mhux biss fid-dawl tal-kriterji stabbiliti f’dan ir-regolament, iżda wkoll fid-dawl ta’ kriterji oħra jew strumenti oħra tad-dritt tal-Unjoni. L-ewwel nett, il-kriterji stabbiliti f’dan ir-regolament ta’ eżenzjoni sħiħa jistgħu jiġu applikati, peress li d-dispożizzjonijiet sostantivi ta’ dan ir-regolament, għall-kuntrarju tad-dispożizzjoni li tistabbilixxi eżenzjoni mir-rekwiżit ta’ notifika, huma applikabbli. It-tieni nett, il-kriterji li ma humiex stabbiliti f’dan ir-regolament ta’ eżenzjoni sħiħa jistgħu jiġu applikati. F’dan ir-rigward, il-Qorti tal-Ġustizzja bbażat ruħha fuq il-premessa 4 tar-Regolament Nru 68/2001, li jistabbilixxi li dan ir-regolament huwa bla ħsara għall-possibbiltà li Stati Membri jinnotifikaw proġetti ta’ għajnuna, u li “[d]awn in-notifiki ser ikunu evalwati mill-Kummissjoni b’mod partikolari fid-dawl tal-kriterji stabbiliti f’dan ir-Regolament, jew skond il-linji gwida tal-Komunità applikabbli u l-qafas, jekk jeżistu dawn il-linji gwida u l-oqfsa” ( 50 ). Skont il-Qorti tal-Ġustizzja, l-użu, fil-premessa 4 tar-Regolament Nru 68/2001, tal-kliem “b’mod partikolari” kien ifisser li l-għajnuna kellha tiġi eżaminata b’mod partikolari, iżda mhux esklużivament, fid-dawl tal-kriterji stabbiliti f’dan ir-regolament ( 51 ). Għalhekk, il-Kummissjoni setgħet tapplika kriterju mhux stabbilit fir-Regolament Nru 68/2001 u teżiġi li l-għajnuna kienet neċessarja biex jiġu implimentati l-miżuri ta’ taħriġ li kienu qed jittieħdu inkunsiderazzjoni ( 52 ).

118. Bl-istess mod, fil-kawża ineżami, sabiex tiddikjara l-għajnuna inkwistjoni kompatibbli mas-suq intern, il-Kummissjoni tista’ teżiġi li din tissodisfa l-kriterju stabbilit fil-punt 33 tal-Komunikazzjoni tal‑2009, jiġifieri li l-ammont tal-għajnuna jkun limitat għad-differenza bejn l-ispejjeż tal-investiment f’Leipzig u l-ispejjeż tal-investiment f’München (EUR 17‑il miljun). Għandu jiġi nnotat, f’dan ir-rigward, li l-premessa 7 tar-REĠS tistabbilixxi, bħall-premessa 4 tar-Regolament Nru 68/2001, li r-regolament huwa “bla ħsara għall-possibbiltà li Stati Membri jinnotifikaw” miżuri ta’ għajnuna reġjonali, u li tali miżuri ta’ għajnuna “[jiġu] evalwat[i] mill-Kummissjoni b’mod partikolari fuq il-bażi tal-kundizzjonijiet stabbiliti f’dan ir-Regolament u skond il-kriterji stipulati fil-linji gwida speċifiċi u l-oqfsa adottati mill-Kummissjoni” ( 53 ).

119. Għalhekk, il-Qorti Ġenerali ma żbaljatx meta kkonstatat, fil-punt 173 tas-sentenza appellata, li l-għajnuna inkwistjoni kellha tiġi evalwata skont il-Komunikazzjoni tal-2009, il-LGGĦR u l-Artikolu 107(3) TFUE.

v) Konklużjoni

120. Jirriżulta li, fil-konstatazzjoni li l-Kummissjoni setgħet tillimita l-għajnuna għal ammont inqas minn dak eżentat mir-rekwiżit ta’ notifika stabbilit fl-Artikolu 6(2) tar-REĠS, il-Qorti Ġenerali ma kisritx l-Artikolu 3 u l-Artikolu 13(1) tar-REĠS, peress li dawn id-dispożizzjonijiet jistabbilixxu biss preżunzjoni ta’ kompatibbiltà ta’ għajnuna li tissodisfa l-kundizzjonijiet ta’ dan ir-regolament. Fejn l-ammont ta’ miżura ta’ għajnuna jaqbeż l-imsemmi limitu, dawn id-dispożizzjonijiet ma jipprekludux lill-Kummissjoni milli tevalwa l-kompatibbiltà ta’ din il-miżura fid-dawl ta’ kriterji oħra minbarra dawk stabbiliti fir-REĠS u milli tikkonstata, fuq il-bażi ta’ tali kriterji, li l-għajnuna hija kompatibbli sa ammont inqas minn dak eżentat mill-obbligu ta’ notifika skont l-Artikolu 6(2) tar-REĠS.

121. Jirriżulta wkoll li l-Qorti Ġenerali ma kisritx l-Artikolu 288 TFUE peress li d-deċiżjoni inkwistjoni hija konsistenti mar-REĠS.

122. Jiena nikkonkludi li l-ewwel parti tat-tieni aggravju għandha tiġi miċħuda.

2) Fuq it-tieni parti tat-tieni aggravju

123. Fit-tieni parti tat-tieni aggravju tagħha, BMW tallega li l-Qorti Ġenerali kisret il-prinċipju ta’ nondiskriminazzjoni meta kkonstat li l-Kummissjoni setgħet tillimita l-għajnuna mogħtija lil BMW għal ammont inqas minn dak eżentat mir-rekwiżit ta’ notifika, filwaqt li kwalunkwe kompetitur ta’ BMW seta’ jingħata, skont l-IZG, għajnuna sal-ammont tal-limitu tan-notifika stabbilit fl-Artikolu 6(2) tar-REĠS.

124. F’dan ir-rigward, huwa biżżejjed li jingħad li kwalunkwe għajnuna mogħtija lil kompetitur ipotetiku ta’ BMW skont l-IZG mingħajr notifika minn qabel lill-Kummissjoni ma tkunx tikkostitwixxi għajnuna eżistenti fis-sens tal-Artikolu 1(b) tar-Regolament Nru 659/1999. Għall-kuntrarju, fil-kawża ineżami, l-għajnuna mogħtija lil BMW ġiet iddikjarata kompatibbli mill-Kummissjoni fid-deċiżjoni inkwistjoni (anki jekk sa EUR 17‑il miljun biss) u hija, għalhekk, għajnuna eżistenti. Jirriżulta li, kif issostni l-Kummissjoni, dan il-kompetitur ipotetiku u BMW ma humiex f’sitwazzjoni simili, u li t-tieni parti tat-tieni aggravju għandha tiġi miċħuda bħala infondata.

125. Jiena nikkonkludi li t-tieni aggravju għandu jiġi miċħud fl-intier tiegħu bħala infondat. Konsegwentement, l-appell għandu jiġi miċħud.

VI. Fuq l-appell inċidentali

A. L-argumenti tal-partijiet

126. Il-Kummissjoni ppreżentat appell inċidentali. Hija talbet lill-Qorti tal-Ġustizzja tannulla, minn naħa, id-digriet tal‑11 ta’ Mejju 2015, li permezz tiegħu ntlaqgħet it-talba għal intervent ta’ Freistaat Sachse fir-rikors li jfittex l-annullament parzjali tad-deċiżjoni inkwistjoni, u, min-naħa l-oħra, id-deċiżjoni li tinsab fis-sentenza appellata li l-intervent jiġi ddikjarat ammissibbli u li jittieħdu inkunsiderazzjoni l-argumenti mressqa mill-intervenjent. Il-Kummissjoni titlob ukoll lill-Qorti tal-Ġustizzja tagħti sentenza finali dwar il-kwistjoni u tiċħad it-talba għal intervent ta’ Freistaat Sachsen.

127. Il-Kummissjoni ssostni li dan l-appell inċidentali huwa ammissibbli.

128. F’dan ir-rigward, il-Kummissjoni tafferma li d-digriet tal‑11 ta’ Mejju 2015 u d-deċiżjoni li tinsab fis-sentenza appellata dwar l-ammissibbiltà tal-intervent jistgħu jkunu s-suġġett ta’ appell inċidentali skont l-Artikolu 178(1) jew (2) tar-Regoli tal-Proċedura tal-Qorti tal-Ġustizzja. Il-Kummissjoni ssostni li d-deċiżjoni li permezz tagħha l-Qorti Ġenerali b’mod żbaljat laqgħet talba għal intervent tista’ tiġi kkontestata fl-appell ippreżentat mis-sentenza finali, bħala ksur proċedurali li affettwa b’mod negattiv l-interessi tal-Kummissjoni. Fid-dawl tal-argumenti mressqa minn Freistaat Sachsen, fil-punti 20, 21, 27, 31, 55, 57, 77, 97, 98, 124, 152, 163, 176, 177 u 180 tas-sentenza appellata, il-Qorti Ġenerali wessgħet is-suġġett tal-proċedura u affettwat ħażin l-interessi proċedurali tal-Kummissjoni.

129. Insostenn tal-appell inċidentali tagħha, il-Kummissjoni tinvoka tliet aggravji.

130. Permezz tal-ewwel aggravju tagħha, il-Kummissjoni ssostni li l-Qorti Ġenerali kisret it-tieni paragrafu tal-Artikolu 40 tal-Istatut tal-Qorti tal-Ġustizzja meta kkonstatat, fil-punt 20 tad-digriet tal‑11 ta’ Mejju 2015, li Freistaat Sachsen kellu interess fis-soluzzjoni tat-tilwima u seta’, għalhekk, jintervjeni quddiem il-Qorti Ġenerali minħabba r-riperkussjonijiet ekonomiċi allegati li jidderivaw mill-għażla ta’ Leipzig bħala l-post għall-investiment. Skont il-Kummissjoni, parti għandha interess fis-soluzzjoni tat-tilwima biss jekk din is-soluzzjoni tkun tista’ tbiddel il-pożizzjoni legali tal-parti.

131. Permezz tat-tieni aggravju, il-Kummissjoni tafferma li, li kieku l-Qorti tal-Ġustizzja kellha tqis li interess fis-soluzzjoni tat-tilwima invokat quddiem il-Qorti Ġenerali jista’ jkun ta’ natura ekonomika, il-Qorti Ġenerali żbaljat fil-konstatazzjoni tagħha li Freistaat Sachsen kellu tali interess. Dan seta’ jkollu biss interess f’rikors li jfittex l-annullament tad-deċiżjoni inkwistjoni fl-intier tagħha, u mhux f’rikors li jfittex l-annullament tad-deċiżjoni inkwistjoni sa fejn din iddikjarat inkompatibbli mas-suq intern l-ammont tal-għajnuna li jaqbeż EUR 17‑il miljun.

132. Permezz tat-tielet aggravju tagħha, il-Kummissjoni ssostni li l-Qorti Ġenerali kisret ir-regoli tal-oneru tal-prova, peress li ma rrikjedietx lil Freistaat Sachsen jipproduċi prova insostenn tal-allegazzjoni li dan kellu interess ekonomiku fis-soluzzjoni tat-tilwima.

133. Freistaat Sachsen jafferma li l-appell inċidentali huwa inammissibbli u, fi kwalunkwe każ, infondat. Huwa jsostni li l-appell inċidentali huwa inammissibbli peress li, l-ewwel nett, id-deċiżjoni tal-Qorti Ġenerali li tilqa’ talba għal intervent ma taqax fil-kamp ta’ applikazzjoni tal-Artikolu 178(1) jew (2) tar-Regoli tal-Proċedura tal-Qorti tal-Ġustizzja, u, it-tieni nett, l-ewwel paragrafu tal-Artikolu 57 tal-Istatut ta’ din il-qorti jipprevedi appell mid-deċiżjoni tal-Qorti Ġenerali li tiċħad talba għal intervent, mhux li tilqa’ din it-talba. Fi kwalunkwe każ, l-appell inċidentali huwa infondat peress li, biex persuna tintervjeni f’kawża quddiem il-Qorti Ġenerali, huwa biżżejjed li jkollha interess ekonomiku fis-soluzzjoni tat-tilwima.

134. BMW issostni li l-appell inċidentali huwa inammissibbli peress li l-Kummissjoni ma tispjegax kif, fid-dawl, fis-sentenza appellata, tal-argumenti mressqa minn Freistaat Sachsen, il-Qorti Ġenerali affettwat ħażin l-interessi proċedurali tal-Kummissjoni. BMW tkompli ssostni li l-appell inċidentali huwa ineffettiv peress li l-argumenti inkwistjoni tressqu, mhux biss minn Freistaat Sachsen, iżda wkoll minn BMW. Fi kwalunkwe każ, l-appell inċidentali huwa infondat.

B. Evalwazzjoni

135. Permezz tal-appell inċidentali, il-Kummissjoni qiegħda tfittex li tannulla, l-ewwel nett, id-digriet tal‑11 ta’ Mejju 2015 u, it-tieni nett, is-sentenza appellata sa fejn din is-sentenza (i) qieset li l-intervent kien ammissibbli u (ii), fil-punti 20, 21, 27, 31, 55, 57, 77, 97, 98, 124, 152, 163, 176, 177 u 180, ħadet inkunsiderazzjoni l-argumenti mressqa minn Freistaat Sachsen waħdu (u mhux l-argumenti mressqa minn Freistaat Sachsen u BMW).

136. BMW u Freistaat Sachsen jaffermaw li l-appell inċidentali huwa inammissibbli u, fi kwalunkwe każ, infondat.

137. Għandu jiġi enfasizzat li, kieku l-Qorti tal-Ġustizzja kellha tikkonstata li, kif qiegħed nipproponi, l-appell għandu jiġi miċħud, din ma għandhiex għalfejn tiddeċiedi dwar l-appell inċidentali.

138. Dan minħabba li, fil-kawża ineżami, l-appell inċidentali jfittex li jannulla s-sentenza appellata sa fejn din fiha deċiżjoni li permezz tagħha ntlaqgħet talba għal intervent, u sa fejn, konsegwentement, din tieħu inkunsiderazzjoni l-argumenti mressqa mill-intervenjent. Kieku l-Qorti tal-Ġustizzja kellha tikkonstata li l-Qorti Ġenerali żbaljat f’dan ir-rigward, ma jkunx jirriżulta li s-sentenza appellata għandha tiġi annullata. Din is-sentenza tista’ tiġi annullata biss jekk il-Qorti tal-Ġustizzja tikkonstata li l-Qorti Ġenerali żbaljat fiċ-ċaħda ta’ talba, jew motiv imressaq minn parti, u mhux minn intervenjent. Dan minħabba li l-intervenjent ma huwiex permess li jressaq it-talbiet tiegħu jew jinvoka l-motivi tiegħu ( 54 ). Konsegwentement, kieku l-Qorti tal-Ġustizzja kellha tikkonstata li l-appell għandu jiġi miċħud, is-sentenza appellata tkun ġiet ikkonfermata anki jekk il-Qorti tal-Ġustizzja tkun ikkonstatat li l-Qorti Ġenerali żbaljat meta laqgħet it-talba għal intervent ta’ Freistaat Sachsen ( 55 ). Nisħaq li l-Kummissjoni nnifisha ssostni li, kieku l-Qorti tal-Ġustizzja kellha tikkonstata li l-Qorti Ġenerali żbaljat meta laqgħet it-talba għal intervent ta’ Freistaat Sachsen, is-sentenza appellata ma għandhiex tiġi annullata (iżda l-ksur proċedurali quddiem il-Qorti Ġenerali jkun għalhekk ġie rrimedjat).

139. Madankollu, għall-finijiet ta’ kompletezza, ser neżamina l-appell inċidentali. Jiena nqis li huwa inammissibbli u li, minbarra li huwa ineffettiv, huwa, fi kwalunkwe każ, infondat.

1. L-ammissibbiltà tal-appell inċidentali

140. Freistaat Sachsen jafferma li l-appell inċidentali huwa inammissibbli peress li, l-ewwel nett, l-ewwel paragrafu tal-Artikolu 57 tal-Istatut tal-Qorti tal-Ġustizzja jipprevedi appell mid-deċiżjoni tal-Qorti Ġenerali li tiċħad talba għal intervent, u mhux appell minn deċiżjoni ta’ dik il-qorti li tilqa’ tali talba; u, it-tieni nett, din l-aħħar deċiżjoni ma tistax titqies li hija deċiżjoni miftuħa għal appell fis-sens tal-Artikolu 178(1) jew (2) tar-Regoli tal-Proċedura tal-Qorti tal-Ġustizzja.

141. L-appell inċidentali huwa, fil-fehma tiegħi, inammissibbli fl-intier tiegħu. Iktar ’l isfel ser nagħti r-raġunijiet għalfejn wasalt għal din il-konklużjoni.

142. F’dan ir-rigward, ser nevalwa, l-ewwel nett, l-ammissibbiltà tal-appell inċidentali ppreżentat mid-digriet tal‑11 ta’ Mejju 2015; it-tieni nett, l-ammissibbiltà tal-appell inċidentali ppreżentat mis-sentenza appellata sa fejn din is-sentenza fiha deċiżjoni dwar l-ammissibbiltà tal-intervent; u, it-tielet nett, l-ammissibbiltà tal-appell inċidentali ppreżentat mis-sentenza appellata sa fejn, f’din is-sentenza, il-Qorti Ġenerali ħadet inkunsiderazzjoni l-argumenti allegatament imressqa biss minn Freistaat Sachsen. Fl-aħħar nett, ser nindirizza l-argument tal-Kummissjoni fis-sens li l-Qorti tal-Ġustizzja hija obbligata tieħu deċiżjoni ex officio dwar l-ammissibbiltà ta’ talba għal intervent quddiem il-Qorti Ġenerali, fejn l-intervenjent fl-ewwel istanza jippreżenta appell inċidentali quddiem il-Qorti tal-Ġustizzja jew fejn, bħal fil-kawża ineżami, l-intervenjent jippreżenta osservazzjonijiet quddiem il-Qorti tal-Ġustizzja.

a) L-ammissibbiltà tal-appell inċidentali ppreżentat mid-digriet tal‑11 ta’ Mejju 2015

143. Jien inqis li l-appell inċidentali ppreżentat mill-Kummissjoni mid-digriet tal‑11 ta’ Mejju 2015, li permezz tiegħu l-Qorti Ġenerali laqgħet it-talba għal intervent ta’ Freistaat Sachsen, huwa inammissibbli, għaliex deċiżjoni li tammetti intervent ma hijiex appellabbli.

144. F’dan ir-rigward, l-Artikolu 178(1) tar-Regoli tal-Proċedura tal-Qorti tal-Ġustizzja jipprovdi li appell inċidentali jista’ jfittex li jannulla “[d-]deċiżjoni tal-Qorti Ġenerali”. L-Artikolu 178(2) ta’ dawn ir-regoli jkompli jistabbilixxi li appell inċidentali jista’ jfittex ukoll li jannulla “deċiżjoni, espliċita jew impliċita, dwar l-ammissibbiltà tar-rikors quddiem il-Qorti Ġenerali”.

145. L-ewwel nett, id-digriet tal‑11 ta’ Mejju 2015 ma jaqax taħt l-Artikolu 178(2) tar-Regoli tal-Proċedura tal-Qorti tal-Ġustizzja peress li huwa deċiżjoni dwar l-ammissibbiltà ta’ intervent quddiem il-Qorti Ġenerali, mhux deċiżjoni dwar l-ammissibbiltà ta’ rikors quddiem din il-qorti.

146. It-tieni nett, dan id-digriet lanqas ma jaqa’, fil-fehma tiegħi, taħt l-Artikolu 178(1) tar-Regoli tal-Proċedura tal-Qorti tal-Ġustizzja.

147. F’dan ir-rigward, l-Artikolu 178 tar-Regoli tal-Proċedura tal-Qorti tal-Ġustizzja għandu jinqara flimkien mal-ewwel paragrafu tal-Artikolu 56 tal-Istatut ( 56 ). Din l-aħħar dispożizzjoni tiddefinixxi d-deċiżjonijiet li jistgħu jiġu suġġetti għal appell, jiġifieri, l-ewwel nett, “deċiżjonijiet tal-Qorti Ġenerali”; it-tieni nett, deċiżjoni ta’ din il-qorti “li taqta’ parzjalment il-mertu tal-kawża”; u, it-tielet nett, deċiżjoni “li tagħlaq kwistjoni proċedurali li tikkonċerna eċċezzjoni ta’ nuqqas ta’ kompetenza jew ta’ inammissibbiltà”.

148. Deċiżjoni li tammetti intervent ma tistax titqies li hija deċiżjoni finali fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja ( 57 ). Lanqas ma tista’ titqies li hija deċiżjoni li taqta’ biss parzjalment kwistjonijiet fil-mertu ( 58 ). Il-kwistjoni tqum, madankollu, jekk id-deċiżjoni li tammetti intervent tistax titqies li hija deċiżjoni li tagħlaq kwistjoni proċedurali dwar eċċezzjoni ta’ inammissibbiltà, peress li l-imsemmija dispożizzjoni ma tispeċifikax jekk hijiex marbuta mal-inammissibbiltà tar-rikors jew mal-inammissibbiltà tal-intervent.

149. Skont il-ġurisprudenza, iċ-ċaħda, mill-Qorti Ġenerali, ta’ aggravju li jallega l-inammissibbiltà ta’ rikors tista’ tkun suġġetta għal appell (u għal appell inċidentali), anki jekk il-Qorti Ġenerali tiċħad ir-rikors bħala infondat ( 59 ). Din id-deċiżjoni tista’ titqies li hija deċiżjoni li tikkonkludi kwistjoni proċedurali dwar eċċezzjoni ta’ inammissibbiltà fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja.

150. Għall-kuntrarju, id-deċiżjonijiet li ġejjin ġew ikkonstatati li ma jistgħux jiġu suġġetti għal appell: id-deċiżjoni tal-President tal-Qorti Ġenerali li ma jgħaqqadx żewġ kawżi ( 60 ); id-digriet li permezz tiegħu l-Qorti Ġenerali tagħti l-istruzzjoni lill-Kummissjoni biex tipproduċi ċerti dokumenti ( 61 ); id-digriet li permezz tiegħu t-Tribunal għas-Servizz Pubbliku jikkonstata li ma għandux ġurisdizzjoni u jibgħat ir-rikors quddiem il-Qorti Ġenerali, konformement mal-Artikolu 8(2) tal-Anness għall-Istatut tal-Qorti tal-Ġustizzja ( 62 ); id-digriet li permezz tiegħu t-Tribunal għas-Servizz Pubbliku jordna t-tħassir ta’ ċerti partijiet ta’ noti bil-miktub minħabba n-natura malafamanti tagħhom ( 63 ); id-deċiżjoni li permezz tagħha r-Reġistratur tal-Qorti Ġenerali jiċħad it-talba tar-rikorrent biex jiġi rrappreżentat minn Trade Mark u Design Litigator ( 64 ); id-digriet li jiċħad talba għal għajnuna legali ( 65 ); id-deċiżjoni li tiċħad talba għal rikuża ta’ Mħallef ( 66 ); u d-deċiżjoni tal-Qorti Ġenerali li tissospendi l-proċedura sakemm il-Qorti tal-Ġustizzja tagħti s-sentenza tagħha fil-proċedura mressqa quddiemha għall-annullament tal-istess miżura li tkun ġiet ikkontestata quddiem il-Qorti Ġenerali ( 67 ). Għalhekk, dawn id-deċiżjonijiet ma humiex deċiżjonijiet li jikkonkludu kwistjoni proċedurali fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja (inkella dawn ikunu jistgħu jiġu suġġetti għal appell).

151. Fil-fehma tiegħi, id-deċiżjoni li tammetti intervent ma tistax titqies li hija deċiżjoni li tikkonkludi kwistjoni proċedurali dwar eċċezzjoni ta’ inammissibbiltà fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja. X’aktarx, għall-kuntrarju ta’ ħafna mid-deċiżjonijiet iċċitati fil-punt preċedenti, deċiżjoni li tammetti intervent ma tistax titqies li hija sempliċi miżura organizzattiva, peress li (i) l-intervenjent fl-ewwel istanza jista’ jappella s-sentenza tal-Qorti Ġenerali ( 68 ), u (ii) li kieku appell jiġi ppreżentat minn parti fil-proċedura fl-ewwel istanza, din titqies li hija parti fil-proċedura quddiem il-Qorti tal-Ġustizzja ( 69 ). Madankollu, il-fatt jibqa’ li d-deċiżjonijiet iċċitati fil-punt 149 iktar ’il fuq, li ġew ikkonstatati li jistgħu jiġu suġġetti għal appell, huma marbuta mal-ammissibbiltà tar-rikors, u mhux mal-intervent. Isegwi, fil-fehma tiegħi, li deċiżjoni li tammetti intervent ma tistax titqies li hija deċiżjoni li tagħlaq kwistjoni proċedurali u li, għalhekk, ma taqax fil-kamp ta’ applikazzjoni tal-ewwel paragrafu tal-Artikolu 56 tal-Istatut tal-Qorti tal-Ġustizzja.

152. It-tielet nett, għandi nenfasizza li l-ewwel paragrafu tal-Artikolu 57 tal-Istatut jipprovdi li appell jista’ jiġi ppreżentat minn deċiżjoni li tiċħad talba għal intervent, u li dan l-appell jista’ jiġi ppreżentat mill-persuna li t-talba tagħha tkun ġiet miċħuda. Minn din id-dispożizzjoni jirriżulta li, f’qari a contrario, ma jistax isir appell minn deċiżjoni li tammetti intervent.

153. Ir-raba’ nett, din hija konsistenti man-natura anċillari tal-intervent. Skont ir-raba’ paragrafu tal-Artikolu 40 tal-Istatut tal-Qorti tal-Ġustizzja u l-Artikolu 132(2) tar-Regoli tal-Proċedura tagħha, talba għal intervent hija limitata biex issostni, totalment jew parzjalment, it-talbiet ta’ waħda mill-partijiet ( 70 ). Barra minn hekk, l-intervenjent ma jistax jinvoka aggravji li ma jkunux ġew invokati mill-parti li tkun qed tiġi sostnuta mill-intervent ( 71 ). Għalhekk, li kieku t-talba għal intervent ta’ persuna kellha, b’mod żbaljat, tintlaqa’, dan ma jkunx qed ibiddel is-suġġett tat-tilwima.

154. Konsegwentement, l-appell inċidentali ppreżentat mid-digriet tal‑11 ta’ Mejju 2015 huwa inammissibbli.

b) L-ammissibbiltà tal-appell inċidentali ppreżentat mis-sentenza appellata sa fejn din tiddeċiedi li tilqa’ t-talba għal intervent

155. L-appell inċidentali jfittex li jannulla, mhux biss id-digriet tal‑11 ta’ Mejju 2015, iżda wkoll is-sentenza appellata, sa fejn tilqa’ t-talba għal intervent ta’ Freistaat Sachsen.

156. Jiena naqbel mal-Kummissjoni li s-sentenza appellata fiha deċiżjoni (impliċita) li permezz tagħha ntlaqgħet it-talba għal intervent. Kieku, min-naħa l-oħra, ma kien ikun hemm ebda riferiment, f’din is-sentenza, għall-argumenti mressqa minn Freistaat Sachsen.

157. Madankollu, għall-kuntrarju tal-argument tal-Kummissjoni, jiena nqis li din id-deċiżjoni ma tistax tiġi suġġetta għal appell.

158. Kif urejt fil-punti 148 sa 151 iktar ’il fuq, deċiżjoni tal-Qorti Ġenerali li tilqa’ talba għal intervent ma hijiex “deċiżjoni” fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja. Huwa irrilevanti, sabiex jiġi ddeterminat jekk deċiżjoni tal-Qorti Ġenerali għandhiex titqies li hija “deċiżjoni” fis-sens ta’ din id-dispożizzjoni, jekk tinsabx fi strument separat bħad-digriet tal‑11 ta’ Mejju 2015 jew jekk hijiex parti mis-sentenza appellata.

159. Barra minn hekk, ir-raġunijiet stabbiliti fil-punt 153 ta’ dawn il-konklużjonijiet fir-rigward tal-appell inċidentali ppreżentat mid-digriet tal‑11 ta’ Mejju 2015 japplikaw għall-appell inċidentali ppreżentat mis-sentenza appellata sa fejn din tagħti deċiżjoni dwar l-ammissibbiltà tal-intervent.

160. Għalhekk, l-appell inċidentali ppreżentat mis-sentenza appellata sa fejn din tiddeċiedi li tilqa’ t-talba għal intervent ta’ Freistaat Sachsen huwa inammissibbli.

161. Madankollu, dan ifisser biss li d-deċiżjoni tal-Qorti Ġenerali li tilqa’ talba għal intervent ma tistax tkun is-suġġett ta’ appell, peress li ma hijiex “deċiżjoni” fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja u li, għalhekk, ma tistax tiġi suġġetta għal appell. Dan ma jfissirx li l-ammissibbiltà għal intervent fl-ewwel istanza bl-ebda mod ma tista’ tiġi kkontestata quddiem il-Qorti tal-Ġustizzja.

162. Fil-fatt, l-ammissibbiltà tal-intervent fl-ewwel istanza tista’ tiġi kkontestata permezz ta’ motiv li jallega ksur proċedurali quddiem il-Qorti Ġenerali fis-sens tal-ewwel paragrafu tal-Artikolu 58 tal-Istatut tal-Qorti tal-Ġustizzja. Madankollu, dan il-motiv jiġi biss eżaminat mill-Qorti tal-Ġustizzja jekk jiġi invokat f’appell li jkun ammissibbli. Biex dan l-appell ikun ammissibbli, għandu jfittex l-annullament ta’ “deċiżjoni” tal-Qorti Ġenerali fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja. Fi kliem ieħor, għandu jkollu bħala suġġett deċiżjoni għajr dik li tilqa’ talba għal intervent peress li, kif intwera iktar ’il fuq, din tal-aħħar ma hijiex “deċiżjoni” fis-sens ta’ din id-dispożizzjoni.

163. Pereżempju, f’Gaki-Kakouri, il-Qorti tal-Ġustizzja eżaminat l-aggravju li jallega li, meta rrifjutat prova prodotta minn parti, il-Qorti Ġenerali kisret l-Artikolu 85(3) tar-Regoli tal-Proċedura tagħha, il-prinċipju ta’ kontradittorju u l-prinċipju ta’ opportunitajiet ugwali. Madankollu, f’dik il-kawża, l-appell ma fittixx l-annullament tad-deċiżjoni tal-Qorti Ġenerali li tirrifjuta l-evidenza. L-appell fittex l-annullament tad-deċiżjoni li permezz tagħha, fid-dispożittiv tas-sentenza tagħha, il-Qorti Ġenerali ċaħdet ir-rikors ippreżentat kontra d-deċiżjoni tal-Qorti tal-Ġustizzja li tirrifjuta l-għoti lir-rikorrenti, armla ta’ Mħallef emeritus ta’ din il-qorti, pensjoni ta’ superstiti ( 72 ).

164. Fil-kawża ineżami, fl-appell inċidentali tagħha, il-Kummissjoni tafferma mhux biss li d-deċiżjoni li tinsab fis-sentenza appellata, li permezz tagħha l-Qorti Ġenerali laqgħet it-talba għal intervent ta’ Freistaat Sachsen, tista’ tiġi suġġetta għal appell ( 73 ) iżda wkoll li din id-deċiżjoni tikkostitwixxi ksur proċedurali fis-sens tal-ewwel paragrafu tal-Artikolu 58 tal-Istatut tal-Qorti tal-Ġustizzja. F’dan ir-rigward, ser nenfasizza li l-aggravju li jallega li d-deċiżjoni li tintlaqa’ t-talba għal intervent hija ksur proċedurali ġie invokat f’appell inċidentali li jfittex l-annullament ta’ din l-istess deċiżjoni. Għall-kuntrarju, f’Gaki-Kakouri, l-aggravju li jallega li d-deċiżjoni li tiġi rrifjutata l-prova kienet ksur proċedurali ġie invokat f’appell li fittex l-annullament ta’ deċiżjoni oħra tal-Qorti Ġenerali li kienet ġiet stabbilita fid-dispożittiv tas-sentenza tagħha. Għalhekk, fil-kawża ineżami, l-aggravju li jallega ksur proċedurali quddiem il-Qorti Ġenerali ma jistax jiġi eżaminat mill-Qorti tal-Ġustizzja minħabba li huwa invokat f’appell inċidentali li, peress li ma jfittixx l-annullament ta’ “deċiżjoni” fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja ( 74 ), huwa inammissibbli.

c) L-ammissibbiltá tal-appell inċidentali mis-sentenza appellata sa fejn tieħu inkunsiderazzjoni l-argumenti mressqa biss minn Freistaat Sachsen

165. Fl-aħħar nett, l-appell inċidentali jfittex l-annullament tas-sentenza appellata sa fejn tieħu inkunsiderazzjoni l-argumenti mressqa biss minn Freistaat Sachsen, fil-punti 20, 21, 27, 31, 55, 57, 77, 97, 98, 124, 152, 163, 176, 177 u 180.

166. Ma nistax nara kif, fl-ilqugħ jew fiċ-ċaħda ta’ argumenti, u mhux aggravji jew talbiet, il-Qorti Ġenerali tista’ titqies li ħadet “deċiżjoni” fis-sens tal-ewwel paragrafu tal-Artikolu 56 tal-Istatut tal-Qorti tal-Ġustizzja. Għalhekk, l-appell inċidentali ppreżentat mis-sentenza appellata sa fejn tieħu inkunsiderazzjoni l-argumenti mressqa biss minn Freistaat Sachsen huwa inammissibbli.

167. Fi kwalunkwe każ, huwa ineffettiv. Fil-fatt, fil-punti tas-sentenza appellata ċċitati mill-Kummissjoni, jew il-Qorti Ġenerali ma tiddeċidix dwar l-argumenti mressqa mill-intervenjent ( 75 ), jew tieħu inkunsiderazzjoni l-argumenti mressqa mill-intervenjent u BMW ( 76 ), jew tiċħad l-argumenti mressqa biss minn Freistaat Sachsen ( 77 ).

d) L-ebda obbligu għall-Qorti tal-Ġustizzja li tiddeċiedi fuq inizjattiva tagħha dwar l-ammissibbiltà tal-intervent fl-ewwel istanza

168. Fi Stadtwerke Schwäbisch Hall, il-Qorti tal-Ġustizzja ddeċidiet li, f’deċiżjoni dwar appell skont l-Artikolu 56 tal-Istatut tagħha, hija meħtieġa li tiddeċiedi, jekk hemm bżonn fuq inizjattiva tagħha, dwar l-ammissibbiltà tar-rikors fl-ewwel istanza ( 78 ).

169. Il-Kummissjoni tibbaża ruħha fuq din is-sentenza biex issostni li l-Qorti tal-Ġustizzja hija obbligata tiddeċiedi fuq inizjattiva tagħha dwar l-ammissibbiltà ta’ talba għal intervent quddiem il-Qorti Ġenerali fejn l-intervenjent fl-ewwel istanza jippreżenta appell inċidentali quddiem il-Qorti tal-Ġustizzja jew meta jissottometti l-osservazzjonijiet quddiem il-Qorti tal-Ġustizzja.

170. Dan l-argument ma jistax jintlaqa’.

171. Fil-kawża ineżami, il-Kummissjoni tikkontesta l-ammissibbiltà ta’ intervent quddiem il-Qorti Ġenerali, mhux l-ammissibbiltà tar-rikors quddiem din il-qorti, li kienet is-suġġett fi Stadtwerke Schwäbisch Hall u fil-ġurisprudenza ċċitata ( 79 ). Għandi nenfasizza li, kieku l-Qorti tal-Ġustizzja kellha tikkonstata li l-Qorti Ġenerali żbaljat meta laqgħet talba għal intervent, dan ma jkollu l-ebda impatt fuq l-ammissibbiltà tar-rikors quddiem il-Qorti Ġenerali ( 80 ).

172. Huwa minnu li, kieku l-Qorti Ġenerali kellha b’mod żbaljat tilqa’ talba għal intervent, l-intervenjent fl-ewwel istanza jista’ jappella s-sentenza tal-Qorti Ġenerali u jista’, quddiem il-Qorti tal-Ġustizzja, jinvoka aggravji li ma jkunux ġew invokati mill-parti sostnuta, fl-ewwel istanza, mill-intervenjent ( 81 ). Madankollu, għandu jiġi enfasizzat li, skont it-tieni paragrafu tal-Artikolu 40 tal-Istatut tal-Qorti tal-Ġustizzja, kwalunwe persuna tista’ tintervjeni quddiem il-Qorti Ġenerali jekk din il-persuna tista’ tistabbilixxi interess fis-soluzzjoni tat-tilwima mressqa quddiem dik il-qorti. Għandu jiġi enfasizzat ukoll li, skont it-tieni paragrafu tal-Artikolu 56 tal-Istatut tal-Qorti tal-Ġustizzja, l-intervenjenti fl-ewwel istanza jistgħu biss jappellaw is-sentenza tal-Qorti Ġenerali jekk din is-sentenza taffettwahom direttament. Fil-fehma tiegħi, persuna li ma jkollhiex interess fis-soluzzjoni tat-tilwima mressqa quddiem il-Qorti Ġenerali, u li, konsegwentement, ma jkollha ebda dritt li tintervjeni quddiem din il-qorti, ma tistax titqies li ġiet affettwata direttament mis-sentenza tagħha. Fi kwalunkwe każ, il-partijiet l-oħra fil-proċedura quddiem il-Qorti tal-Ġustizzja jistgħu jippreżentaw osservazzjonijiet b’risposta għal dawk tal-intervenjent fl-ewwel istanza.

173. Jiena nikkonkludi li l-appell inċidentali huwa inammissibbli fl-intier tiegħu.

174. Madankollu, għall-finijiet ta’ kompletezza, ser nuri li huwa, fi kwalunkwe każ, infondat.

2. Fuq il-mertu

175. Insostenn tal-appell inċidentali tagħha l-Kummissjoni tinvoka tliet aggravji, li jallegaw, rispettivament, ksur tat-tieni paragrafu tal-Artikolu 40 tal-Istatut tal-Qorti tal-Ġustizzja, żball fil-klassifikazzjoni ġuridika tal-fatti, u ksur tar-regoli dwar l-oneru tal-prova.

a) L-ewwel aggravju, li jallega ksur tat-tieni paragrafu tal-Artikolu 40 tal-Istatut tal-Qorti tal-Ġustizzja

176. Fl-ewwel aggravju tagħha, il-Kummissjoni ssostni li l-Qorti Ġenerali kisret it-tieni paragrafu tal-Artikolu 40 tal-Istatut tal-Qorti tal-Ġustizzja meta kkonstatat, fil-punt 20 tad-digriet tal‑11 ta’ Mejju 2015, li Freistaat Sachsen kellu interess fis-soluzzjoni tat-tilwima mressqa quddiem il-Qorti Ġenerali għaliex, billi llimitat l-għajnuna għal EUR 17-il miljun, id-deċiżjoni inkwistjoni ċaħħdet lil Freistaat Sachsen mill-benefiċċji ekonomiċi li jidderivaw minn għajnuna li tammonta għal madwar EUR 45 miljun.

177. Skont it-tieni paragrafu tal-Artikolu 40 tal-Istatut tal-Qorti tal-Ġustizzja, kull persuna tista’ tintervjeni quddiem il-qrati tal-Unjoni Ewropea jekk tkun tista’ turi li jkollha interess fis-soluzzjoni tat-tilwima mressqa quddiem waħda minn dawk il-qrati.

178. Skont ġurisprudenza stabbilita tal-Qorti tal-Ġustizzja, il-kunċett ta’ “interess fis-soluzzjoni tat-tilwima”, fis-sens tal-imsemmija dispożizzjoni, għandu jiġi ddefinit speċifikament fid-dawl tas-suġġett tal-kawża u għandu jinftiehem bħala li jkun interess dirett u eżistenti fid-deċiżjoni dwar it-talbiet stess, u mhux bħala interess fir-rigward tal-aggravji jew argumenti mqajma. Il-kliem “[i]s-soluzzjoni tat-tilwima” jirreferu għad-deċiżjoni finali mfittxija, kif stabbilita fid-dispożittiv tas-sentenza futura. F’dan ir-rigward, għandu jiġi vverifikat, b’mod partikolari, jekk dik il-persuna li tkun ressqet talba għal intervent tkunx ser tiġi affettwata direttament mill-miżura kkontestata u jekk l-interess tagħha fis-soluzzjoni tat-tilwima jkunx stabbilit. Bħala prinċipju, interess fis-soluzzjoni tat-tilwima jista’ jitqies li jkun suffiċjentement dirett biss sa fejn din is-soluzzjoni tkun tali li tbiddel il-pożizzjoni legali tal-intervenjent ( 82 ).

179. Il-Kummissjoni ssostni li interess fis-soluzzjoni tat-tilwima fis-sens tat-tieni paragrafu tal-Artikolu 40 tal-Istatut tal-Qorti tal-Ġustizzja jista’ jkun biss interess legali, mhux interess ekonomiku.

180. Freistaat Sachsen u BMW jaffermaw li interess ekonomiku huwa biżżejjed. Dawn jibbażaw ruħhom fuq id-digriet f’Ramondín, fejn il-Qorti tal-Ġustizzja ddeċidiet li l-Comunidad Autónoma de La Rioja kellha interess fis-soluzzjoni tar-rikors li kien qiegħed ifittex l-annullament tad-deċiżjoni li permezz tagħha l-Kummissjoni ddikjarat inkompatibbli l-iskema ta’ għajnuna adottata mit-Territorio Histórico de Álava. F’dan id-digriet, il-President tal-Qorti tal-Ġustizzja nnotat li l-Comunidad Autónoma de La Rioja tmiss mat-Territorio Histórico de Álava, u li Ramondín, impriża li ilha stabbilita f’La Rioja mill‑1971, ibbenefikat mill-iskema ta’ għajnuna kkontestata meta rrilokat f’Álava ( 83 ).

181. Huwa minnu li, kif il-Kummissjoni tenfasizza, il-ġurisprudenza ċċitata fil-punt 178 iktar ’il fuq teħtieġ li l-pożizzjoni legali tal-persuna li tressaq talba għal intervent tinbidel, jew tkun tista’ tiġi mibdula, bl-eżitu tal-kawża kkonċernata.

182. Madankollu, skont din il-ġurisprudenza, dan ir-rekwiżit japplika biss “bħala prinċipju”. Ninnota li, f’Ramondín, il-Comunidad Autónoma de La Rioja kienet meqjusa li kellha interess fis-soluzzjoni tat-tilwima minħabba li l-iskema ta’ għajnuna kkawżat ir-rilokazzjoni ta’ ċerti impriżi stabbiliti f’La Rioja, u affettwat b’mod negattiv is-sitwazzjoni kompetittiva tal-impriżi li baqgħu f’La Rioja. Fil-kawża ineżami, id-deċiżjoni inkwistjoni tinvolvi l-kostruzzjoni ta’ faċilità ġdida għall-produzzjoni f’Sachsen, u dak li ressaq it-talba għal intervent huwa, preċiżament, Freistaat Sachsen. Il-kuntest huwa dak ta’ għajnuna reġjonali, u dak li ressaq it-talba għal intervent huwa r-reġjun megħjun li l-iżvilupp ekonomiku tiegħu jissaħħaħ permezz tal-għajnuna inkwistjoni. Fil-fehma tiegħi, f’din is-sitwazzjoni, interess ekonomiku jista’ jitqies li huwa suffiċjentement dirett. Il-fatti tal-kawża ineżami huma differenti mill-fatti fi Provincia di Ascoli Piceno, fejn il-Qorti tal-Ġustizzja kkonstatat li reġjun Taljan, li l-istruttura ekonomika tiegħu kienet allegatament essenzjalment dipendenti fuq il-manifattura ta’ żraben, ma kellu l-ebda interess fis-soluzzjoni tar-rikors li jfittex l-annullament ta’ regolament li jimponi dazju antidumping fuq importazzjonijiet ta’ ċerti xedd is-saqajn bil-wiċċ tal-ġilda li joriġinaw miċ-Ċina ( 84 ).

183. Huwa minnu li, kif il-Kummissjoni tallega, f’Ramondín, il-Comunidad Autónoma de La Rioja ressqet ilment lill-Kummissjoni, filwaqt li, fil-kawża ineżami, Freistaat Sachsen ma ressaqx. Madankollu, f’Ramondín, il-Qorti tal-Ġustizzja ma bbażatx ruħha fuq dan l-element. Barra minn hekk, skont il-ġurisprudenza, il-parteċipazzjoni fil-proċedura amministrattiva u t-tressiq ta’ lment huma fost il-fatturi li jistgħu jistabbilixxu l-eżistenza ta’ interess fis-soluzzjoni tat-tilwima ( 85 ). Ma jirriżultax li t-tressiq ta’ lment huwa rekwiżit biex jiġi stabbilit dan l-interess.

184. Konsegwentement, l-ewwel aggravju għandu jiġi miċħud.

b) Fuq it-tieni aggravju, li jallega żball fil-klassifikazzjoni tal-fatti

185. Fit-tieni aggravju, il-Kummissjoni ssostni li, kieku l-Qorti tal-Ġustizzja kellha tqis li interess fis-soluzzjoni tat-tilwima fis-sens tal-ewwel paragrafu tal-Artikolu 40 tal-Istatut tagħha jista’ jkun interess ekonomiku, il-Qorti Ġenerali żbaljat meta kkonstatat li Freistaat Sachsen kellu tali interess. Skont il-Kummissjoni, Freistaat Sachsen għandu interess fis-soluzzjoni ta’ rikors li jfittex l-annullament tad-deċiżjoni inkwistjoni fl-intier tagħha. Dan ma għandux interess fis-soluzzjoni tar-rikors li jfittex l-annullament tad-deċiżjoni inkwistjoni sa fejn din ikkonstatat li l-ammont tal-għajnuna ta’ iktar minn EUR 17‑il miljun kien inkompatibbli mas-suq intern.

186. Jiena nqis li li t-tieni aggravju għandu jiġi miċħud. Fil-fehma tiegħi, Freistaat Sachsen għandu interess li jibbenefika mill-effetti ekonomiċi li jidderivaw minn għajnuna f’ammont ugwali għal tliet darbiet l-ammont iddikjarat kompatibbli fid-deċiżjoni inkwistjoni.

187. Għalhekk, it-tieni aggravju għandu jiġi miċħud bħala infondat.

c) Fuq it-tielet aggravju li jallega ksur tar-regoli tal-oneru tal-prova

188. Fit-tielet aggravju tagħha, il-Kummissjoni tafferma li, meta naqset li titlob li Freistaat Sachsen jipproduċi prova li huwa kellu interess fis-soluzzjoni tat-tilwima, il-Qorti Ġenerali kisret ir-regola li tistabbilixxi li hija normalment il-persuna li tallega l-fatti insostenn ta’ talba li għandha tipproduċi prova ta’ tali fatti.

189. Ninnota li, fil-punt 19 tad-digriet tal‑11 ta’ Mejju 2015, il-Qorti Ġenerali rrilevat li Freistaat Sachsen kien sostna li l-għajnuna inkwistjoni kienet ser toħloq 800 impjieg, kienet ser toħloq sinerġiji mal-industrija reġjonali tal-karozzi u tippromwovi t-trasferiment tal-għarfien, u kienet ser taċċellera l-proċess ta’ innovazzjoni. Huwa minnu li Freistaat Sachsen ma pproduċiex il-prova insostenn ta’ dawn l-allegazzjonijiet ta’ fatt. Madankollu, huwa minnu wkoll li, fl-osservazzjonijiet tagħha dwar it-talba għal intervent, il-Kummissjoni ma kkontestatx dawn l-allegazzjonijiet ta’ fatt, u li l-Qorti Ġenerali enfasizzat, fil-punt 20 tad-digriet tal‑11 ta’ Mejju 2015, li dawn ma ġewx ikkontestati. Fil-fehma tiegħi, f’dawn iċ-ċirkustanzi, il-Qorti Ġenerali ma kisritx ir-regoli tal-oneru tal-prova.

190. Għalhekk, it-tielet aggravju għandu jiġi miċħud bħala infondat.

191. Jiena nikkonkludi li l-appell inċidentali għandu jiġi miċħud.

VII. Fuq l-ispejjeż

192. Skont l-Artikolu 184(2) tar-Regoli tal-Proċedura, meta appell ma jkunx fondat, il-Qorti tal-Ġustizzja għandha tiddeċiedi dwar l-ispejjeż.

193. Skont l-Artikolu 138(1) tar-Regoli tal-Proċedura, li huwa applikabbli għall-proċedura ta’ appell bis-saħħa tal-Artikolu 184(1) ta’ dawn ir-regoli, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li BMW tilfet, u l-Kummissjoni talbet li din tiġi kkundannata għall-ispejjeż, BMW għandha tiġi kkundannata, minbarra l-ispejjeż tagħha, għall-ispejjeż sostnuti mill-Kummissjoni fil-kawża prinċipali. Skont l-Artikolu 184(4) tar-Regoli tal-Proċedura, meta intervenjent fl-ewwel istanza jieħu sehem fil-proċedura ta’ appell, il-Qorti tal-Ġustizzja tista’ tiddeċiedi li dan ibati l-ispejjeż tiegħu. Peress li Freistaat Sachsen ħa sehem fl-appell, dan għandu jbati l-ispejjeż tiegħu stess fil-kawża prinċipali.

194. Fir-rigward tal-appell inċidentali, peress li l-Kummissjoni tilfet u Freistaat Sachsen talab li din tbati l-ispejjeż, il-Kummissjoni għandha tiġi kkundannata, minbarra l-ispejjeż tagħha, għall-ispejjeż sostnuti minn Freistaat Sachsen fl-appell inċidentali. Peress li BMW ħadet sehem fl-appell inċidentali, din għandha tbati l-ispejjeż tagħh